Инфоурок / Иностранные языки / Конспекты / Тема: Хобби. Ҡылымдарҙың заман ялғауҙары\nПредмет : башҡорт дәүләт теле, III линия.\nДәреслек: Толомбаев Х.А., Дәүләтшина М.С.\nБашҡорт теле: Уҡытыу рус телендә алып барылған мәктәптәрҙең уҡыусылары өсөн дәреслек.\nҠулланылған әҙәбиәт: Толомбаев Х.А., Дәүләтшина М.С.\nКүңелле минуттар. Физкультура минуттары өсөн шиғырҙар\_ Автор-төҙөүселәре: М.И.Баһауетдинова, Г.Н.Йәғәфәрова.- Өфө: “Китап”, 2003. – 52 бит.\nҒәбитова З.М., Толомбаев Х.А. Урыҫ мәктәптәрендә башҡорт телен уҡытыуҙы ойоштороу буйынса методик кәңәштәр. – Өфө: Башҡортостан, 2006. – 96 бит.\nТикеев Д.С. Башҡорт теле дәрестәрендә уҡыусыларға белем һәм тәрбиә биреү: уҡытыусылар һәм студентар өсөн ҡул. – Өфө: Китап, 2008. -152 бит.\nЗ.А. Хадыева, М.С.Давлетшина. Башкирский язык-государственный язык. Рабочая тетрадь.- Уфа. Мир печати, 2010.-138 с.\nТема: Хобби. Ҡылымдарҙың заман ялғауҙары.\nһүҙлек байлыҡты арттырыу;\nбәйләнешле телмәрҙе үҫтереү;\nбалаларҙы хобби һүҙенең мәғәнәһе менән таныштырыу;\nуҡыусыларҙың бәйләнешле яҙма һәм һөйләү телмәрен үҫтереү; буш ваҡыттарын нисек үткәреүҙәренә анализ яһау; буш ваҡытын файҙалы үткәреүгә өйрәтеү,\nҡылымдарҙың хәҙерге замандың мәғәнә үҙенсәлектәрен тәрәнерәк өйрәнеү, үҙгәрешен, ҡулланышын төшөнөүе, һөйләмдәге роле тураһында уҡыусыларҙың белемен тәрәнәйтеү;\nбуш ваҡытты кәрәкле үткәреүен тәрбиәләү.\nШөғөл - увлечение,\nтөп эш – основная работа,\nкәрәкле - нужный,\nшөғөлләнергә - увлекаться, мауығырға,\nҡыҙыҡһынырға - интересоваться,\nйыйырға – собирать\nЙыһазландырыу: дәреслек, мультимидейный проектор, карточкалар, эш дәфтәрҙәре.\nАктив үҙләштереү өсөн һүҙҙәр: Шөғөл , төп эш, кәрәкле, төҙөй, үҫтерә, әҙерләй.\nПассив һүҙҙәр: шөғөлләнергә, мауығырға, йыйырға\nБөгөн класта кем дежур?\nБөгөн нисәһе? Аҙнаның ниндәй көнө?\nБалалар, әйҙәгеҙ, минең арттан башҡорт теленең өндәрен ҡабатлайыҡ\nӘ, Ө, Ҡ, Ғ, Ҙ, Ү, Һ, ң, ҫ\nАртикуляцион күнегеү. (слайд)\nЫй-ый-ый-уҡыусы шиғыр уҡый.\nЫш-ыш-ыш-беҙ шундай тырыш.\nспорт менән шөғөлләнә балыҡ аҫрай\nһүрәт төшөрә сәскә ултырта\nУҡыусылар, был һүрәттәрҙә нимә төшөрөлгән? Әйе, дөрөҫ, буш ваҡыттағы шөғөл. Буш ваҡытта беҙ нимә эшләйбеҙ? Ул шөғөл икенсе төрлө нисек атала? Дөрөҫ, хобби. Бөгөн беҙ дәрестә хобби тураһында һөйләшәсәкбеҙ. Ә ҡарағыҙ әле, был ниндәй һүҙҙәр.( слайдта)\nНиндәй һорауға яуап бирәләр? Нимәне белдерә? Ә хәрәкәтте белдереүсе һүҙҙәр нисек атала?\nӘйе, был ҡылымдар. Тимәк, бөгөн беҙ дәрестә хобби һәм ҡылымдың хәҙерге заман ялғауҙары тураһында һөйләшәсәкбеҙ. Кем дә кем дәрестә әүҙем ҡатнаша, шул мәрәйҙәр аласаҡ. Күберәк йыйған уҡыусы, еңеүсе буласаҡ.\nДәфтәрегеҙҙе асығыҙ һәм бөгөнгө числоны һәм теманы яҙығыҙ.\nБөгөн беҙ дәреслек менән эшләйбеҙ. Текст «Хобби» тип атала. Китаптарҙы астыҡ, 56-сы бит, 80-се күнегеү.\nУҡыусылар, дәрестә яңы һүҙҙәр менән танышабыҙ, текст өҫтөндә һәм күнегеүҙәр эшләйәсәкбеҙ. Текст өҫтөндә эшкә күсер алдынан әйҙәгеҙ яңы һүҙҙәр менән танышайыҡ.\nХор менән уҡыу;\nУҡытыусы русса уҡый, балалар тәржемә итә\nҺүҙлек һүҙҙәре менән һүҙбәйләнеш төҙөргә.\nТекст өҫтөндә эш. 80-се күнегеү.\nУҡытыусы 1-2 һөйләм уҡый.\nУҡыусылар сылбыр буйлап дауам итә.\nНимә тураһында текст?\nТөп эштәрҙе һанағыҙ.\nНиндәй кеше кәрәкле белгес була ала?\nКеше үҙенә оҡшаған эште һайлай аламы?\nНимә ул хобби?\nХәҙер, уҡыусылар, дәфтәрегеҙҙе асығыҙ. Һеҙгә төрлө шөғөлдәр бирелгән, әйҙәгеҙ уларҙы әйтеп сығайыҡ. Шуларҙың ниндәйҙәре текст менән тап килә икәнен билдәләргә кәрәк.\nспорт менән шөғөлләнеү\nШулай итеп уҡыусылар, нимә һуң ул хобби? Хобби - буш вакытта мауығып шөғөлләнгән эш.\nБик күп төрлө шөғөлдәр була. Билдәле кешеләрҙеңдә төрлө һәм бик ҡыҙыҡлы шөғөлдәре бар. Мәҫәлән, В.В.Путин дзюдо менән шөғөлләнә, Надежда Бабкина фил һынын йыйа, Вера Брежнева орхидея сәскәләрен үрсетә, Николай Басков төрлө-төрлө сәғәттәр йыйа.\nҺәр кем үҙенә оҡшағанын һайлай. Ә минең шөғөлөм походҡа йөрөү. Поход – ул тәү сиратта ял. Шаулы, саңлы ҡаланан ял итеү. Тәбиғәт менән берләшеү. Яңы, иҫ китмәле матур ерҙәрҙе күреү. Походта дуҫтар яҡыная һәм ышаныс арта. Походта тик ыңғай ғына тәьҫораттар аламын.\nҺәм мин һеҙҙе лә ошо бәләкәй генә сәйәхәткә саҡырам.\nЯл минуты (слайд)\nБеҙ тәбиғәт ҡосағына ял итергә барабыҙ. Матур итеп ултырҙыҡ.\nӘ һеҙҙең ниндәй шөғөлөгөҙ бар?\nҺеҙ үҙегеҙҙең, ата-әсәйегеҙҙең, апай, ағайҙарығыҙҙың шөғөлдәрен һөйләп китә алаһығыҙ.\nБер нисәүҙе тыңлайыҡ әле\nДәфтәргә лә яҙып китәйек\nМинең яратҡан шөғөлөм________________________________\nӘсәйемдең яратҡан шөғөлө______________________________\nАтайымдың яратҡан шөғөлө_____________________________\nЭш-хәрәкәтте белдергән һүҙҙәр ниндәй һүҙ төркөмөнә ҡарай? К какой части речи относятся? (Ҡылымға)\nТекстан эште белдергән һүҙҙәрҙе табығыҙ\nКем таҡтала сығырға теләй? Ә ҡалғандар дәфтәрҙә эшләйҙәр.\nБула, төҙөй, йөрөтә, эшләй, тегә, әҙерләй, шөғөлләнә, аҫрай, мауыға, үҫтерә, йыя.\nБыл һүҙҙәр ниндәй һорауға яуап бирәләр?\nЭти слова отвечают на вопрос нимә (ни) эшләй? что делает? и стоят в настоящем времени. Глаголы настоящего времени отвечают на вопрос нимә (ни) эшләй? что делает?\nКарточка менән эш\nУҡыусылар, мин һеҙгә ошондай эш тәҡдим итәм.\nИке командаға бүлешәбеҙ. Һеҙҙең алдығыҙҙа ике һүрәт. Беренсе командаға – балыҡ, икенсегә – сәскә. Ошо таждарға ҡылымдар яҙылған. Кем дә кем ошо һүрәттәргә ярашлы ҡылымдарҙы йыя, шул команда еңеүсе була. ( сәскә, балыҡ).\nАфарин, уҡыусылар, был эште бик яҡшы үтәнегеҙ!\nКиләһе эште ҡарап китәйек\nҠылымдарға хәҙерге заман ялғауҙарын яҙ.\nМин китап уҡый...\nМин телевизор ҡарай...\nМин музыка тыңлай..\nМин маркалар йыя...\nУл һүрәт төшөр...\nМин балыҡ аҫрай...\nБөгөн дәрестә нимәләр белдек һәм нимәләр эшләнек?\nУҡыусыларҙың ниндәй төп эше бар?\nа) белем алыу\nб) йорт төҙөү\nв) поезд йөрөтөү\n2. Тырышып уҡыған кеше кем була?\nб) кәрәкле белгес\nв) бер кем дә\n3. Спорт менән ни эшләйҙәр?\n4. Хобби – ул ..?\nа) буш ваҡытта мауығып шөғөлләнгән эш\nб) билдәле ваҡытта башҡарыла торған эш\nв) йылына бер тапҡыр ғына эшләнә торған эш\nӘйҙәгеҙ тикшереп сығайыҡ. Афарин уҡыусылар!\nРәхмәт һеҙҙең әүҙем ҡатнашҡанығыҙ өсөн! Хәҙер мәрәйҙәрҙе һанап, баһалар ҡуяйыҡ.\n«Минең хоббим» исемле проект эшләргә\nҺеҙҙең алдығыҙҙа сәскәләр ята. Әгәр дәрес һеҙгә оҡшаһа, фәһемле булһа, таҡтаға сығып ошо сәскәләрҙе элегеҙ. Һәм беҙҙең алынған белем гөлләмәһе килеп сыға.\nСреднесрочное планирование в 7 классах 1-2 раздел 2014-2015 учебный год\nРабочая программа для 6 класса по английскому языку по Афанасьевой\nПрезентация открытого урока в 6 классе, на тему: "Мой первый день в школе"\nКраткосрочное планирование урока в 6 классе 2014-2015 учебный год\nУрок по теме: «История изобретений средств коммуникации»\nҚазақ тілінен қысқа мерзімді сабақ жоспары "Омоним" 5-класс\nҚазақ тілінен қысқа мерзімді жоспар "Эвфемизм мен дисфемизм" 5-класс


Табип менән сәйәхәт | ГТРК «Башкортостан» — Новости Уфы и РБ\nТабип менән сәйәхәт\n26 июля 2019 — 15:41 ГТРК «Башкортостан»\nОшо исем аҫтында сит илдәрҙә ун йыллап үткәрелгән сараға Рәсәй ҙә ҡушылды. Сибай ҙа был социаль акциянан ситтә ҡалманы. Аҙна һайын ҡала халҡы урындағы табиптар менән бергә саф һауала йөрөргә сыға. Йәнле аралашыу файҙалы кәңәштәр менән үрелеп бара. Теләгән һәр кем баш табибы Радик Нәҙерғоловҡа һәм Сибай дауаханаһының башҡа белгестәренә үҙҙәрен ҡыҙыҡһындырған һорауҙарын бирә алды. Сәйәхәт урыны итеп ҡаланың Еңеү паркы һайланған.


12 Февраль 2011, 15:02\nҡаты ҡыш көндәре үтеп, саҡ ҡына яҙ һиҙелә башлау менән шәхси хужалыҡтарҙа ҡош-ҡорт үрсетә башлайҙар. Шөкөр, хәҙер себештәрҙең төрлөһөн һайлап алырға мөмкинлек бар. Ҙурлығын да ҡарап, тоҡомоноң да иң шәбен, үҙеңдең хужалығыңа тура килгәнен табырға була. Шулай ҙа һатып алынған себештәрҙең йыш ҡына үлеүе күңелде ҡыра. Әлбиттә, йомортҡанан яңы ғына сыҡҡан себештәрҙең үлеүенең сәбәптәре төрлө булыуы мөмкин. Шулай уҡ тауыҡтарҙың йомортҡаны аҙ һалыуы ла йыш күҙәтелә. Бөгөн тауыҡ аҫрау өсөн ябай ғына кәңәштәр бирмәксебеҙ. Уларҙы тотоу өсөн артыҡ сығымдар ҙа кәрәкмәй, күп ваҡыт та талап ителмәй.\nЙомортҡа һалырға тейешле тауыҡтарҙы аҫрау өсөн ҡулайлаштырылған урын әллә ни бәләкәй булмаһын. Бер квадрат метрҙа 4 – 5 тауыҡ йәшәргә тейеш. Әлбиттә, ҡытҡылдаҡтар йәшәгән бинаның ҡоро, яҡты һәм таҙа булыуы шарт. Унда үтәнән-үтә ел уйнап тормаһын, бер көн һыуыҡ, ә инде икенсе көн ныҡ эҫе лә булып китмәһен. Шуныһы ла мөһим: тауыҡтар янына иҙәндән йәки башҡа урындағы тишектәр аша ялмандар үтерлек урындарҙы ҡапларға кәрәк.\nТауыҡ кетәгендә улар серем итһен өсөн элеп ҡуйылған махсус ағас төнәгес, оялар, һыу һәм ем һауыты, көлдә аунау өсөн һауыт, яҡтылыҡ өсөн электр уты булырға тейеш. Тауыҡтарҙы ашатыу өсөн, башлыса, ҡатнаш аҙыҡ ҡулланалар. ҡоро бойҙай ҙа, һыу менән буталған комбикорм да кәрәк. Тауыҡтарҙың да аҙналар буйы бер үк төрлө аҙыҡ ашап йәшәгеһе килмәй. Шуға ла уларҙың рационын төрләндереү яҡшы. Оло ҡоштар ҙа ваҡланған үлән һәм башҡа һутлы аҙыҡтарға мохтаж. Тауыҡтарға бешкән картуф та ашатырға кәрәк. ҡоштарҙы көнөнә өс тапҡыр ашаталар.\nБер тәүлек эсендә бер тауыҡты туйҙырырлыҡ яҡынса рацион: 50 г бойҙай, 50 г онло ҡушылдыҡ, 30 – 40 г һутлы аҙыҡ, 0,5 г тоҙ. Тауыҡтарға табындан ҡалған аҙыҡты бирергә була. Әммә улар эсергә тейешле һыу һәр ваҡыт таҙа булһын. Һыу һалынған һауытты көн һайын йыуып торалар.\nОшо ябай ғына ҡағиҙәләрҙе иҫтә тотҡан осраҡта, 15 тауыҡтан бер тәүлектә 12 – 13 йомортҡа алыу мөмкинлеге бар.\nБик күп зоотехник-технологтар тауыҡтарҙы аҙнаһына бер көн булһа ла ас тотоу яҡлы. Артыҡ һимергән тауыҡтар, ныҡ ауыр булғанлыҡтан, йомортҡаны әҙ һала башлай. Ә инде әтәстәр иренә, ялҡаулана, эшләмәй. Тауыҡтарҙы аҙыраҡ булһа ла ҡыбырларға мәжбүр итергә кәрәк. Исмаһам, бойҙай һибеп ебәрергә була, тауыҡтар уны йөрөп сүпләйәсәк. Ғөмүмән, тауыҡтарҙы һуйыр өсөн махсус һимертмәһәң, йышыраҡ, әммә аҙ ашатырға, ҡыбырларға мәжбүр итергә тура килә. Бөтәһе лә ябай диеталағы кеүек.\nЙорт ҡоштарының рационында мотлаҡ аш тоҙо булырға тейеш. Был аҙыҡ һәйбәт эшкәртелһен өсөн кәрәк. Тоҙҙоң составына ингән химик элементтар – натрий менән хлор кәүҙәләге һыу әйләнешен һәм күләмен көйләй. Әгәр ҡоштар үҫкән саҡта натрий етмәй икән, уның ауырлығы ныҡ кәмей.\nБер тауыҡҡа тәүлегенә күпме тоҙ бирергә кәрәк һуң? Быны билдәләү өсөн ҡоштоң ауырлығын, йәшен күҙ уңында тоторға кәрәк. Себешлектән сыҡҡан ғына тауыҡтарға көнөнә 100 грамм аҙыҡтың 0,3 проценты күләмендә тоҙ талап ителһә, оло тауыҡтарға 0,5 процент бирелә. Эре тарттырылған тоҙ тауыҡтарға тура килмәй, уны алдан һәйбәтләп онтарға кәрәк. Тоҙҙо айырым да, аҙыҡҡа ҡушып та бирергә була. Шулай ҙа яңы ғына сыҡҡан себештәргә уны бирмәйерәк тороу һәйбәт, улар саҡ ҡына нығынғас, әкренләп тоҙло тары бутҡаһы бирә башларға мөмкин.\nҡош-ҡорт натрийҙы аш тоҙонан ғына түгел, ҡырағай үләндәрҙән дә ала. Мәҫәлән, ҡуҙғалаҡ, бәпембә, юл япрағы, клевер тауыҡтар өсөн тәмле һәм файҙалы аҙыҡ. Ә бына кукуруз менән арпа натрийы күп булыуы менән маҡтана алмай.\nҡышын да йомортҡа һалһын тиһәгеҙ\nТауыҡтар ҡышын да йомортҡа һалһын өсөн улар аҫралған урындың йылы һәм яҡты булыуы ғына шарт. Әгәр тауыҡ кетәгенең иҙәне ер йәки йоҡа таҡта ғына икән, уның өҫтөнә 20 сантиметрҙан да кәм булмаған ҡалынлыҡта ҡоро япраҡ, бесән һәм утын вағы, ваҡланған һалам түшәргә кәрәк. Түшәлгән нәмәләрҙе йыш ҡына һелкетеп торорға, ҡатып китмәһен өсөн әленән-әле яңыларын өҫтәп тороу зарур.\nҺалҡын көндәрҙә түшәлгән һаламдың ҡалынлығы 50 сантиметрға тиклем етеүе бар. Был түшәк дымды һеңдереүе менән дә ҡиммәтле. ҡаҙҙар өсөн бүленгән урында һауа температураһы 14 градус тирәһе йылы булһа, тауыҡтар өсөн 16 градус тирәһе булыуы шарт.\nҡош-ҡорттоң өшөймө-юҡмы икәнлеген уның тышҡы ҡиәфәтенә ҡарап та билдәләргә була. Улар йәшәгән урында һауа температураһы нормаль икән, тауыҡтар һәйбәт ашай, кетәктең төрлө урындарында төнәй, күңелле ҡыбырлап йөрөй. Ә инде өшөһәләр, бер ергә өймәкләшә башлай, ҡанаттарын йәйә. Тауыҡтарҙың өшөп, бергә өймәкләшеүе уларҙың тын ала алмай үлеүенә лә килтерә.\nӘйткәндәй, тауыҡ кетәгенең бейеклеге 1,8 метрҙан да артыҡ булырға тейеш түгел. Уны ағастан төҙөүҙән дә уңайлырағы юҡ. Бетон, пеноблок йәки кирбестән эшләнгән кетәктә тауыҡтар ауырый.\nҡағиҙә булараҡ, һатып алынған йомортҡалар диетик һәм аш йомортҡаларына бүленә. Йомортҡа диетик булып бер аҙна үткәнгә тиклем һанала, унан һуң аш йомортҡаһына әүерелә. Тимәк, шәхси хужалыҡтарығыҙҙа етештерелгән йомортҡаларҙы бер аҙнаға тиклем һатҡанда, диетик тип билдәләп, юғарыраҡ хаҡ ҡуя алаһығыҙ.


Хәбәрҙәр - 31.05.16\nХәбәрҙәр - 30.05.16\nБөгөн төнөн Инорс биҫтәһендә 4 машинаны үртәгәндәр. Билдәһеҙ кешеләр тәүҙә бер машинаның тәҙрәһен ватып маташҡан, һуңынан ут төрткәндәр. Һөҙөмтәлә Шкода, Сузуки, субару һәм Ниссан машиналарына ныҡ ҡына зыян килгән.\nБыл дата Чернобль атом электр станцияһындағы авария эҙемтәләрен бөтөрөүҙә ҡатнашыусылар хөрмәтенә уҙғарыла. Егерменсе быуаттағы иң аяныслы һәләкәт эҙемтәләрен бөтөрөүҙә республиканан меңгә яҡын кеше ҡатанаша. Припять ҡалаһындағы техноген бәлә арҡаһында һуңғы 30 йылда ...\nБашҡортостан буйынса гидрометеорология һәм тирә-яҡ мөхитте күҙәтеү идаралығы хәбәр итеүенсә, бөгөн Дуҫлыҡ монументы янында Ағиҙел йылғаһының кимәле 12 сантиметрға күтәрелеп, 603 сантиметрға етте. Шаҡша янында Ҡариҙел йылғаһының кимәле 577 сантиметр Һуңғы тәүлектә 31 сантиметрға артҡан....\nӨфөлә экологик бәлә тыуыуы ихтимал\nЗатонда март айында янып юҡҡа сыҡҡан дебаркадер урындағы халыҡ һаулығына хәүеф менән янай. Баржа эсендә ҡалған мазуттың, хәҙер, ташҡын ваҡытында йылғаға ағып төшөү ихтималлығы ҙур. Асыҡланыуынса, махсус бункерҙа яҡынса 3 тонна яғыулыҡ ҡалған. Хәҙер иһә республиканың төп һыу артерияһы тап...\nСтәрлетамаҡта йорттарҙы һыу баҫа. Әле урында ғәҙәттән тыш хәлдәр идаралығы хеҙмәткәрҙәре эшләй. Йәрәхәтләнеүселәр тураһында хәбәр ителмәй. Һыу аҫтында ҡалған объекттар араһында социаль яҡтан әһәмиәтле һәм хәүефле объекттар юҡ.\nРеспублика башлығы Башҡортостан профсоюздар федерацияһы вәкилдәре менән осрашты. Бер-нисә минут элек кенә республика башлығының Башҡортостан профсоюздар федерацияһы вәкилдәре менән осрашыуы тамамланып тора. Унда бик етди мәсьәләләр күтәрелде. Рөстәм Хәмитов һөнәри берлектәрҙе хеҙмәт кешеһен...\nТурнирҙа 12-нән 20 йәшкә тиклемге үҫмерҙәр ҡатнашты. Көс, түҙемлек, тиҙлек һәм етеҙлек. Ҡатнаш алыш менән шөғөлләнеүселәрҙең барыһы ла шундай сифаттарға эйә. Әммә спортта, ғәҙәттәгесә, еңеүселәр ҙә булырға тейеш. Үҫмерҙәр араһында ММА буйынса республика беренселегендә көслөләрҙе...\nБаш ҡала заводттарының береһендә слесарь булып эшләүсе Өфө егете иҫ китмәле күн әйберҙәр эшләү менән мауыға. Евгений Игаев күндән эшләнгән әйберҙәр менән ике йыл элек самаһы ҡыҙыҡһына башлай. Тәүҙә ҡыҙыҡ өсөн генә яһай башлағайным, хәҙер буш ваҡытымды тулыһынса был эшкә бағышлайым, ти егет. Евгений...\nРәсәйҙә “Георгий таҫмаһы” акцияһы башланды\nҠытай самолеттар йөрөтөүгә һәләтле Тайп 001А карабын һыуға төшөрөргә йыйына. Уны проектлау һәм төҙөүгә сит ил вәкилдәре йәлеп ителмәгән. Карап иң һуңғы технологияларға таянып төҙөлгән. Ереванда халыҡ әрмәндәр геноцидының 102 йыллығын билдәләүгә урамдарға факел тотоп сыҡҡан....\nУҙған йылда Халыҡтар дуҫлығы исеме алған проспект быйыл яңы төҫ аласаҡ. Проектҡа ярашлы, унда яңы туҡталыштар, билдәләр, һыҙаттар барлыҡҡа киләсәк. Шулай уҡ, автомобилдәр ҡаршы юлға сығып китмәһен өсөн тимер ҡоймалар ҡуйыла. Ремонт ваҡытында йөк машиналарының хәрәкәте туҡтатыла. Бынан тыш, тығындар...\n1-се майҙан Башҡортостанда минималь хеҙмәт хаҡы кәмендә 9 мең ярым һум булырға тейеш. Бөгөн республика профсоюздар федерацияһы ошондай тәҡдим менән сыҡты. Социаль-хеҙмәт мөнәсәбәттәрен көйләү буйынса өс яҡлы комиссия ултырышында профсоюздар федерацияһы, эш биреүселәр һәм Башҡортостан хөкүмәте...\nРеспублика башлығы бөгөн Силәбе өлкәһендә. Рөстәм Зәки улы ошо минуттарҙа төбәктең эшлекле даирәләре менән осраша. Һуңынан ул сәнәғәт һәм социаль объекттар менән танышырға, төбәк-ара хеҙмәттәшлек йомғаҡтарын тикшереүгә арналған ултырышта ҡатнашырға ниәтләй. Рәсми сәфәр сиктәрендә бер-нисә...\nБашҡортостан буйынса гидрометеорология һәм тирә-яҡ мөхитте күҙәтеү идаралығы хәбәр итеүенсә, бөгөн Дуҫлыҡ монументы янында Ағиҙел йылғаһының кимәле 13 сантиметрға күтәрелеп, 591 сантиметрға етте. Шаҡша янында Ҡариҙел йылғаһының кимәле 546 сантиметр Һуңғы тәүлектә 48 сантиметрға артҡан....\nКүптәр көтөп алған ялдар ҡояшлы буласаҡ тип белдерәләр Башҡортостандың гидрометеорология үҙәгенән. 29 апрель, шәмбе көнө Өфөлә һауа 22 градусҡа тиклем йылынасаҡ, ямғыр көтөлмәй. Йәкшәмбе көнө лә йылы була, әммә урыны менән болотло. Яҙ һәм Хеҙмәт байрамында бер аҙ һыуыта, 16 градус тирәһе йылы...\nБыл тел мөхәббәттә аңлашыу, намаҙ уҡыу, доға ҡылыу теле. Ул Рәми, Аҡмулла, Салауат Юлаев, Арыҫлан Мөбәрәков, Әмир Абдразаҡов теле. Башҡорт теленән тоталь диктант яҙыусылар тыуған теле тураһында ошондай фекерҙә. Башҡорт телендә һөйләшәм, башҡорт телендә яҙам. Диктанттың девизы шулай аталды....\nБашҡортостанда йәшелсәгә хаҡтар йылдамыраҡ арта\nБашҡортостанда йәшелсәгә хаҡтар йылдамыраҡ арта. Статистика хеҙмәтенән хәбәр итеүҙәренсә, кәбеҫтә менән картуф 8-9 процентҡа ҡиммәтләнгән. Һуған, кишер, сусҡа һәм һарыҡ ите, он, икмәк, һөт, тоҙ һәм шәкәргә хаҡтар 1-2 процентҡа артҡан. Уның ҡарауы, һыйыр һәм тауыҡ ите, балыҡ, сырҙар, сәй, аҡ май...\nМинималь хеҙмәт хаҡы менән йәшәү минимумы тиңләшә. Премьер Дмитрий Медведев ошо турала белдерҙе. Тик уның ҡасан булыры әлегә билдәһеҙ. “Алдағы бер нисә йылда өлгәшәсәкбеҙ” тине ул. Әле Башҡортостанда йәшәү минимумы 8 мең 323, минималь хеҙмәт хаҡы 7 мең ярым һум тәшкил итә. Хеҙмәт һәм...\nБашҡортостанда 8 меңгә яҡын кеше рәсми рәүештә эшкә урынлаштырылған\nБашҡортостанда 8 меңгә яҡын кеше рәсми рәүештә эшкә урынлаштырылған. Ошо турала Хеҙмәт һәм халыҡты социаль яҡлау министрлығынан хәбәр итәләр. Әлеге ваҡытҡа хеҙмәт баҙарында эш урындарын легалләштереү планы 30 процентҡа үтәлгән. Былтыр республикала 67 мең кеше менән рәсми хеҙмәт килешеүе төҙөлгән...\nБөгөн Өфөлә “Теоретик һәм ғәмәли медицина мәсьәләләре” тикшерелә. Был күләмле форум буласаҡ табиптар һәм йәш ғалимдарҙы фәнни юҫыҡта берләштерер матур йолаға әүерелде. Быйыл ул Башҡорт дәүләт медицина университетының 85 йыллыҡ юбилейына арналды\nПарижда һайлау участкалары ябылғандан һуң халыҡ урамға сыҡҡан. Тәртипһеҙлектәр сәбәпле полиция төтөнлө шашкалар ҡулланырға мәжбүр булған. Һайлауҙа Марин Ле Пен һәм Эммануэь Макрон икесн турға сыҡты. Европала именлек һәм хеҙмәттәшлек шураһының машинаһы Украинала минала шартлаған. Бер кеше һәләк...\nВьетнам белгестәре Башҡортостанда таҙа һөт етештереү заводы төҙөргә йыйына. Яңы проект тураһында бөгөн республика етәкселеге Вьетнам делегацияһы менән осрашыуҙа килеште.Яңы завод Бүздәк районы биләмәһендә төҙөләсәк. Хеҙмәттәшлек йүнәлештәрен билдәләргә Өфөгә Тхай Хьюнг етәкселегендәге...


Туймазы районында эскән водителде туҡтатыу өсөн юл инспекторына ҡорал ҡулланырға тура килә\nРеспублика буйынса Эске эштәр министрлығынан хәбәр итеүҙәренсә, киске туғыҙҙар тирәһендә ҡаланың Салауат Юлаев урамында юл-патруль хеҙмәте инспекторы «Вольво» йөк автомобиле водителенән машинаһын туҡтатыуҙы талап итә.\nӘммә хоҡуҡ һаҡсыһына буйһонаһы урынға, водитель киреһенсә, тиҙлекте арттыра. Инспектор уны ҡыуып китә. Водитель иҫкәртеү ҡоролмаһынан яңғыраған һүҙҙәргә лә иғтибар итмәй. Артабан инспектор табель ҡоралынан һауаға һәм транспорттың тәгәрмәстәренә атырға мәжбүр була. Ниһәйәт туҡтаған машинаның водителе ҡулға алына. Асыҡланыуынса, Туймазыла йәшәүсе 25 йәшлек ир руль артына иҫерек килеш ултырған. Суд ҡарары менән ул ун тәүлеккә ҡулға алынған. Табель ҡоралын ҡулланыу факты буйынса ведомство етәкселеге тикшереү уҙғара.\nФлорид Мөхәмәтов, Туймазы районы буйынса юххди бүлеге етәксеһе: «Водителде туҡтатыр өсөн юл-патруль хеҙмәтенең 3 экипажы йәлеп ителде. Әле ул ваҡытлыса изоляторға урынлаштырылды. Уға ҡарата административ протокол төҙөлдө. Документҡа ярашлы, был водителде йыл ярымға таныҡлығынан мәхрүм итеү һәм 30 мең һум күләмендә штраф һалыу ҡарала».


Иремдең һөйәркәләре менән ярышып үтте ғүмерем » "Йәшлек" гәзите\nГазета "Йәшлек" » Махсус бит » Письма » Иремдең һөйәркәләре менән ярышып үтте ғүмерем\nОсраҡлы ғына танышым – Фәнүзә апайҙың ете балаһы бар. Ике малай һәм биш ҡыҙ. Өфөлә башҡа ул тиклем күп итеп бала табып йәшәгән ғаиләләрҙе яҡындан белмәйем. Шуға ла ғүмер буйы шул балаларын ҡарап, йүнләп эшләй ҙә алмаған моңһоу ғына күҙле был апайға бер һоҡланып, бер аптырап ҡарап ҡуя торғайным. Бер яйын табып: “Ҡалай балаларығыҙ күп ул, бәхетле ҡатын һеҙ”, – тип һүҙ башларға йөрьәт иттем. Апай, ысынлап та, бәхетле йылмайҙы, күҙҙәренең генә һаман моңһоу ҡалғанлығын һиҙҙем. “Йөрәгендә яралары барҙыр инде, ярай, тупһыҙ кеше кеүек ныҡышмайым”, – тип һүҙҙе башҡаса оҙайтманым. Ләкин Фәнүзә апай бер көн ҡунаҡҡа саҡырҙы: “Һин журналист бит, әйтер һүҙҙәрем бар ”, – тип алдан уҡ аптыратып та ҡуйҙы. Сәй эселде, моңһоу күҙле апайым менән креслоларға йәйелдек. “Яҙмышымды һөйләгем килә, яҙ гәзиткә, туғаным. Бәлки берәүгә фәһем, берәүгә ғибрәт булыр…” – тип башланы һүҙен инде алтмышҡа еткән апай.\nӨйләнешкәнгә тиклем үк иремдең йөрөмтәлерәк булыуын, һәр ҡыҙға бәйләнергә әҙер торғанлығын күрә инем. Үлеп яратҡанға бындай ҡылығына күҙ йомдом тип әйтә алмайым, ҡайҙа китһен ул – барыбер мине генә ярата, тип уйланым. Илтифат бирмәнем, тип әйтергә кәрәк инде. Өйләнешкәндән һуң үҙгәрер, тип тулыһынса ышандым һәм йәшләй генә кейәүгә сыҡтым. Бер йыл йәшәп тә өлгөрмәнек, эшендәге бер ҡатын менән бәйләнеп китеүе хаҡында еткерҙеләр. Шаҡ ҡаттым да, иремә бер һүҙ өндәшмәнем, беренсе балам тыуырға ике ай ғына ваҡыт ҡалғайны. Ҡасан, нисек осрашҡандарҙыр инде ул ҡатын менән һис кенә лә аңламайым. Ирем һәр ваҡыт эштән ваҡытында ҡайта, эш хаҡын да йәшермәй. Фатир бирергә торалар ине, торлаҡ, бала һәм башҡа мәшәҡәттәр менән аҙыраҡ онотолоп, янъял ҡуптарманым. Шулай ҙа йөрәгем аҫтында сабыйын йөрөткән никахлы иремдең хыянаты йәнемде ҡырҡҡа телгеләне. Әммә өндәшмәнем. Ниңә түҙгәнемде аңлатам: иремде ташлап сығып китергә, айырылышырға әҙер түгел инем. Ә теге ҡатын тураһында белеүемде әйтһәм, белә тороп та, ғәфү итһәм, кәмһенгәндәй булыр инем. Ошо ғорурлығым бөтә тормошомда шул тиклем ҙур роль уйнар, тип һис тә уйламаным, йәш инем. Иремдең башын стенаға бәреп ярырға теләһәм дә, хыянатын белмәмеш һәм күрмәмеш булырға ҡарар иттем. Ул – ҡала егете, мин – ауыл ҡыҙы. Атай-әсәйем алыҫ бер ауылда, уның барлыҡ туғандары Өфөлә ине. Ауырлы көйөнсә ҡайҙа барайым да, нимә эшләйем инде?!\nБала тыуғас, иремдең түбәһе күккә тейҙе, ҡәйнәмә ике тамсы һыу кеүек оҡшаған ҡыҙыбыҙ мине лә сикһеҙ бәхетле итте. Ғаиләбеҙ түңәрәк, ирем һәр ваҡыттағыса эштән ваҡытында ҡайта, һәйбәт кенә эш хаҡы алып эшләй. Мине ярата икәнлеген белеп-күреп торам. Шулай һәүетемсә генә йәшәйбеҙ. Нервыларымды һаҡлар өсөн иремдең хеҙмәттәштәре һәм башҡалар менән аралашыуҙы туҡтаттым, йылан кеүек борғоланып, ләстит һөйләп кинәнмәһендәр, тип кенә ҡуйҙым.\nДекреттан сығып өлгөрмәнем, икенсе балам тыуҙы. Шунан – өсөнсөһө. Шул өсөнсө балам менән декретта ултырғанда, өйҙә телефон шылтыраны. 30 йыл ваҡыт үтһә лә, шул саҡтағы һөйләшеүҙе бөгөнгөләй иҫләйем:\n– Фәнүзә, телефонға Айратты саҡыр әле, мөһим хәбәрем бар!\n– Ирем өйҙә юҡ, хәбәрегеҙҙе миңә әйтегеҙ, еткерермен.\n– Ярай, улай булғас, бик яҡшы. Әле поликлиниканан ҡайттым, беҙҙең сабыйыбыҙ буласаҡ. Һинең менән айрылышыу процесы оҙаҡҡа һуҙылыр, тип уйлайым, балаларығыҙ, фатирығыҙ бар бит – барыһын да бүлергә кәрәк. Шуға ла айырылышырға ғаризаһын тиҙерәк яҙһын ине.\n– Зинһар, өндәшмәй тормағыҙ инде, һеҙҙең аяҡтарығыҙ йүнләп йөрөмәгәнлеген беләм, Айрат балаларығыҙҙы ҡарарға ярҙам итәсәк – ҡурҡмағыҙ!\n– Минең аяҡтарым? Йөрөмәй?\nТрубканы нисек ҡуйғанымды хәтерләмәйем. Теге ҡатынға ҡысҡырҙыммы, иланыммы, өндәшмәнемме – белмәйем. Иҫемә килгәндә, диванда аяҡтарыма ҡарап ултыра инем. Шунан нишләптер, тиле кеше кеүек, туфлийымды кейеп, бейеп ҡараным, балаҡайҙарым, әсәй концерт ҡуя, тип уйлайҙыр инде, сәпәкәй итә-итә ҡыуанышалар. “Иремдең икенсе ҡатындан балаһы була”, – тип түгел, “Нишләп минең аяҡтарым йөрөмәй тине һуң ул?” – тип уйлап ҡаңғырҙым әле тәүҙә. Ҡәйнәм мине иҫ киткес ярата ине, йөрәгемдең өҙөлөргә етешкәнен күңеле менән һиҙгәндер инде – килеп, ишек ҡыңғырауына баҫты. Ишекте астым да, һәр ваҡыттағыса бәлештәрен, алмаларын, һуттарын тейәп килеп ингән ҡатынды ҡосаҡлап илап ебәрҙем. Быға тиклем шаҡ ҡатып, оҙаҡ илай алмай ултырғанғалырмы икән, ныҡ итеп, үкһеп-үкһеп иланым. Балаларға ҡәйнәм икенсе бүлмәгә күсеп уйнарға ҡушты ла, өндәшмәй генә мине ҡосаҡлап ултырҙы.\nТынысланып, бөтәһен дә түкмәй-сәсмәй ҡәйнәмә һөйләп бирҙем. Ул әллә ни аптыраманы шикелле, тиҙ генә тороп балаларҙың әйберҙәрен йыя башланы, оло улына шылтыратып, беҙҙе машинаға тейәне лә, үҙҙәренә алып ҡайтып китте. Килендәшем дә килде. Бергәләшеп ултырып сәй эстек, мине йыуатыусы ла, йәлләүсе лә юҡ – быныһы шәп булды, юҡһа, тағы илар инем. Йылдар үткәс кенә ҡәйнәмдең ни өсөн беҙҙе үҙенең өйөнә алып ҡайтып киткәнлеген аңланым – ғаиләбеҙҙе һаҡлап ҡалыуҙың берҙән-бер юлын тапҡан. Ҡыҙған баш менән мин сығып китмәһен тип тырышҡан. Рәхмәт инде уға, урыны йәннәттә булһын, иҫ киткес аҡыллы ҡатын ине.\nШулай ҡәйнәмдә күп тә түгел, аҙ ҙа түгел, дүрт ай йәшәнек. Ирем тәүҙә бөтөнләй килеп күренмәне. Ҡәйнәмдең кисен балалар менән урамға сыҡҡан булып, аталары менән осраштырғанын беләм – балалар һөйләй бит. Әлеге ваҡиға тураһында бер кем менән дә асыҡ ҡына һөйләшмәйбеҙ, мин төндәрен шым ғына илайым, нимә эшләргә лә белмәйем. Балалар, ҡайтайыҡ, тип башты ҡатыра, етмәһә, ирем көн һайын эштән тура ҡәйнәмә инә башланы. Өндәшмәй, мин дә ләм-мим. Башым тубал кеүек ҡатты, аптырауҙың аръяғындамын. Иремдең күҙҙәре йәшкәҙәгәнен күрәм, бер көн сыҙаманы теге, һөйләшергә саҡырҙы. Тәүге һорауым шул булды: “Нишләп, минең аяҡтарым йөрөмәй, тип әйттең теге ҡатынға?”. Ирем аптырап китте, ғүмергә лә ундай һүҙҙәр әйтмәнем, тип ант итә башланы. Һуңынан белдем: аяғымды ауырттырып поликлиникаға барғайным, шунда теге ҡатындың әхирәте ирем мине күтәреп йөрөткәнен күргән дә, был хәл төймәнән фил булып, мине “инвалид” хәленә еткергән булып сыҡты. “Балаң тыуманымы әле?” – тимен. “Белмәйем”, – ти. Бер тапҡыр ҙа күрешмәгән икән. Балалар өсөн өҙөлөп торған иремдең был ҡылығын да бөтөнләй аңламаным. Өҙөп-йолҡоп ҡына тәүге һөйләшеүебеҙ шуның менән тамамланды. Айырылышырға ғариза яҙасағымды әйттем. Ҡара көйөп йөрөгән ҡәйнәмә лә, өс ай эсендә ҡоро һөлдәгә ҡалған иремә лә иғтибар итмәнем – яҙҙым ғариза. Шунан һуң ирем аяҡтарыма йығылып ғәфү итеүемде һораны, теге ҡатын менән нишләп йөрөгәнен бөтөнләй аңламай, башы эшләмәгән, имеш. Иң аптыратҡаны шул – теге ҡатындан тыуасаҡ балала эше лә юҡ, ул ҡатын ике ятып бер төшөнә инмәгәндәй. Ғәфү итеүен итмәнем, ләкин өйгә кире ҡайттым. Эшкә сыҡтым. Баяғы ҡатын менән балаһы башымдан сыҡмай, иремдең йәнен ашайым ғына. “Бар, балаңды барып күр, оятһыҙ, иманһыҙ!” – тип көн дә янъял ҡуптарам. Шулай, өс балалы һәм аҙғын ирле, көнө-төнө ҡысҡырына торған йәмһеҙ ҡатынға әйләнә башланым. Тағы ла ҡәйнәм ярҙамға килде, мине ҡаты итеп әрләп, янъял ҡуптарыу теләгемде һүндерерлек һүҙҙәр тапты. Мин теге ҡатындың кем икәнлеген барыбер белдем, балаһын да күрҙем. Барҙым янына, таныттым үҙемде. Аллаға шөкөр, йүнһеҙ генә булып сыҡты ул, мине лә, иремде лә һүгеп-һүгеп, ҡарғап, туҡмап ташларға йыйынғанда саҡ ҡасып ҡотолдом. Аллаға шөкөр, тимен, сөнки был көндән һуң уны йәлләүҙән туҡтаным.\nБашҡа ҡатындар нисектер, әммә иремдән ят кешенең бала табыуы мине ныҡ кәмһетте. Нисектер мине тулы ҡанлы ҡатын-ҡыҙ түгел тип күрһәткәндәй булды. Хоҙайҙан тағы ла сабый һорап, хәйер бирҙем. Ишетте ул – бер-бер артлы тағы ла ике бала таптым. Улар бишәү булды. Шунан һуң өсөнсө тапҡыр иремдең хыянат итеүен белдем. Унан һуң дүртенсе тапҡыр үҙ күҙҙәрем менән күрҙем. Мин белгәндән генә алты ҡатын менән йөрөнө ул. Шуларҙың тағы береһе ул тапты. Ирем аҡса менән аҙыраҡ балаларына ярҙам итеп торһа ла, бер ваҡытта ла уларҙы яратманы. Бөтә һөйәркәләрен дә, мин, хыянаты тураһында белеү менән, ғүмерлеккә ташланы. Бер ваҡытта ла өйҙән сығып китмәне, эштән ҡайтмай ҡалманы. Ҡасан күреште, ҡасан йөрөнө – һаман аңламайым. Килендәшем менән аптырап: “Төшкө аш мәлендәлер инде…” – тип һығымта яһаныҡ. Теге һөйәркәләр менән ярыша-ярыша, тағы ла балалар таптым. Шулай балаҡайҙарымдың һаны етәүгә етте лә инде. Һәр береһен яратып үҫтерҙек, балаларым һаман да аталарының мине күпме илатҡанын, күпме рәнйеткәнен белмәй – был хаҡта әйтмәйәсәкмен дә. Әллә теге ҡатындар тапҡан меҫкен балаларға төштө инде рәнйештәрем – икеһе лә йүнле булманы. Береһе үҫмер саҡта уҡ токсикоман булып, үлеп ҡуйҙы. Тәүҙәрәк тыуған ҡыҙы 17 йәшендә эскесегә әйләнде. Аталары яратмаған, аталары арҡаһынан ҡаҡмаған балаларҙың бәхете булмай шул. Минең балаларым тәртипле, Аллаға шөкөр, артабан да шулай булһын.\nИҫәрме мин? Бәлки. Уйлап-уйлап ултырам да, нишләп ғүмеремде ошо аҙғын ир менән үткәргәнемде аңларға тырышам. Тәүге хыянатын белгәс үк, бер нәмәгә ҡарамай, йәһәннәмдең аръяғына булһа ла сығып китергә тейеш инем. Үкенәм. Берәүҙең берҙән-бере булып та йәшәй ала инем бит. Бөтә ғүмерем иремдең бер көтөү һөйәркәләре менән көрәшеп, шул ҡатындарға үҙемдең яратылған ҡатын икәнлегемде иҫбат итеп үтте. Нишләп ирем шул һөйәркәләренең берәйһенә ныҡлап ылығып, үҙе сығып китмәне икән? Кеше ире менән йөрөргә белделәр, әммә береһе лә үҙенә ғашиҡ иттерергә эшкинмәне, исмаһам. Иремдең хыянаттары тураһында әле лә ултырып һөйләшеп алабыҙ. “Берәйһен ысынлап яраттыңмы, улар менән йәшәргә теләнеңме?” – тиһәм, ысынлап тороп аптырап: “Юҡ!” – ти. Иң мөһиме – был ысынлап та шулай. Теге һөйәркәләренең исемдәрен дә иҫләмәй ул, ә мин һәр береһе тураһында мәғлүмәтте башымда йөрөтәм. Тикшерәм һаман үҙҙәрен.\nЙәш ҡатындарға шуны ғына әйткем килә: йөрөмтәл ирҙәрҙе бер нисек тә туҡтатып булмай. Хыянаты тураһында белдеңме – артты-алды ҡарамай ҡасырға кәрәк. Улар һинән матурыраҡ, аҡыллыраҡ ҡатындар менән хыянат итә, тиһегеҙме? Юҡ! Улар ғашиҡ булып йөрөй, тиһегеҙме? Юҡ! Мин, ниндәйҙер ярышта ҡатнашҡан кеүек, шул ҡатындарға үҙемдең төшөп ҡалғандарҙан түгел икәнлегемде иҫбат итергә тырыштым. Кәрәкмәй ине был. Яратылдым. Ләкин ҡәҙерем булманы. Олоғая килә хөрмәт һәм ҡәҙер тураһында нығыраҡ уйланаһың икән ул… Ә хыянат һис онотолмай, оло бер яра булып, һаман да йөрәкте өйкәй…\nСығыу ваҡыты 16-08-2013, 12:56 | Ҡаранылар: 3313\nАртыҡ көнсөллөгөм арҡаһында үҙ бәхетемде үҙем емерҙем\nБӘХЕТ БАР УЛ, БАР УЛ БӘХЕТ!


Һыу юлы дәүләттәр өсөн иң боронғо транспорт артерияһы | ГТРК «Башкортостан» — Новости Уфы и РБ\nҺыу юлы дәүләттәр өсөн иң боронғо транспорт артерияһы\n04 июля 2016 — 16:34\nЗаман үҫеше менән юл бәйләнеше төрҙәре киңәйһә лә йылға юлына ихтыяж юғалмай. Диңгеҙ һәм йылға флоты көнө уңайынан беҙҙең хәбәрселәр был тармаҡтың йәшәйешен тәьмин иткән иң мөһим хеҙмәт вәкилдәре менән осрашты.\nИлшат Мөлөков йылғала иң мөһим транспорт сараһының иң мөһим өлөшөн хеҙмәтләндерә – ул судно электромеханигы. Караптың бар йыһаздарын электр энергияһы хәрәкәткә килтерә, шуға ҡоролмаларҙың туҡтауһыҙ эшләүен тәьмин итеү тәү — мәсьәлә. 1988 йылғы судноның электр ҡорамалдары былтыр яңыртылған. Шуға тиклем Илшат эш урынын биш минутҡа ҡалдырырға ла йөрьәт итмәгән.\nСудноның төп бурысы иһә йылға төбөнән ҡомташ һоҫоп алып уны шаландаға тейәп ярға оҙатыу. Һыу юлын караптар йөрөр кимәлдә тотоуҙың башҡа төрлө ысулы әлегә уйлап табылмаған.\nБыл ҡоролма йылға төбөнән йылына миллион кубометрға яҡын ҡомташ сығара. Йылға төбөн тәрәнәйтеү эштәре май айынан ноябргә тиклем дауам итә. Ошо арауыҡта флот хеҙмәткәрҙәре Ҡариҙел менән Ағиҙел үренән Камаға барып етә.\nРеспубликала ошондай ике үҙйөрөшлө ҡоролма бар. Тап улар йылғаның һай урындарын тәрәнәйтеп, киң ерҙәрен тарайтып караптар өсөн юл һала.\nҺыу юлдарының 450 километры Ағиҙел йылғасылары ҡарамағында. Эш барышында төрлө хәлдәр осрай. Земснаряд сүмесе ҡыҙыҡлы табыштар ҙа сығарып ҡуя. Араларында ҡиммәтле археология өлгөләре лә булғаны бар, тиҙәр.\nЙылғаға мөкиббән, хеҙмәтенә ғашиҡ кешеләр эшләгәндә флот киләсәккә өмөт менән ҡарай. Һыу юлына ихтыяж артыр мәлгә был хәрәкәт хәүефһеҙлеге һағындағылар әҙер.


4 Ауыл әҙәбиәттә\n5 Ауыл шәжәрәһе\n6 Ауылдың тарихы\nАльберт Юлдыбаев — "Мираҫ" халыҡ ҡурайсылар ансамбле етәксеһе, Күмертау ҡалаһында, Көйөргәҙе районында ҡурай сәнғәтен һаҡлап ҡалған һәм үҫтергән шәхес\nЗөбәржәт Йәнбирҙина "Ауылым Ҡунаҡбай" шиғыры. ( Ил инәһе. - Өфө:"Китап", 1995. -144 бит.\n"Ҡунаҡбай һылыуы", 62-63 биттәр. Вәлиди Туған Ә.Ә. Хәтирәләр /Төрөксәнән тәржемә.-Өфө:"Китап", 1996. - Һүрәттәре менән 656 бит.\nЙәш сағымдан тарих менән ҡыҙыҡһындым.Район, Ҡунаҡбай, Айсыуаҡ ауылдары тураһында күп кенә мәғлүмәт йыйҙым.Ҡыпсаҡ бейҙән алып ошо көндәргә тиклем дауам иткән ҡунаҡбайҙар шәжәрәһенең миндә бер өлөшө тупланған. Баҡаевтар, Ҡолгилдиндар,Ишмөхәмәтовтар, Ибәтуллиндар, Ғөбәйҙуллиндарҙың 30-ҙан артыҡ быуыны бар.Шулай уҡ оло быуын вәкилдәре менән менән осрашып, боронғолар тураһында йыш һөйләшеп ултыра торғайныҡ. Баҡаев Әмерйән бабайҙан - 1973 йылда, Бикмөхәмәтов Ниғәмәт бабайҙан 1996 йылда күп кенә мәғлүмәттәр яҙып алдым. Ниғәмәт бабай миңә түбәндәгеләрҙе һөйләне:" 1840-1860 йылдарҙа Ҡунаҡбайҙан бер нисә йорт айырылып, Ермолаево яғына киткән яҡҡа табан күсеп ултыра, уны Айсыуаҡ тип исемләйҙәр. Айсыуаҡ ауылынан 1921 йылда Соңғорбүләк буйына 28 хужалыҡ күсенде, 1928 йылға тиклем "Әхмәт" артеле (Бикмөхәмәтов Әхмәт Юныс улы хөрмәтенә) төҙөп эшләнеләр. Аслыҡ ваҡытында 20 өйҙөң хужаһы үлде.Ҡунаҡбай ауылында ғүмер буйы уҡытыусы булған Вәхит менән Бөйөк Ватан һуғышы ветераны Әбделғәзиздең атаһы Хәлит Бикмөхәмәтов 1919 йылда Колчак армияһында үлде. Халыҡ колхозға инә башланы. Бикмөхәмәтов Ғәбит Рәхмәтулла улы уның тәүге рәйесе ине. Ата-бабалар шул ер тип, уны башҡалар алмаһын өсөн күсеп йөрөргә мәжбүр булған. Ҡарамулла, Япарбүләк, Ҡойолоҡ, Кейәү бүләге - ҡунаҡбайҙар менән ер бүлешкәндә айсыуаҡтарға тейгән ерҙәр. Бәләкәй генә ауыл булһа ла, мәсете лә, тирмәне лә бар ине айсыуаҡтарҙың.\nЗаманында Ғәлиев Сәғди старшина булып торҙо. Бик яҡшы кеше ине. Уның Ғәббәс һәм Әйүп тигән улдары булды. Абдрахман менән Файзрахман - Ғәббәстең улдары. сәғди бай кеше булған. Үҙенең ерен тәрән канау ҡаҙып кәртәләткән. Сабынлыҡ, һөрөнтө ерҙе йән башына бүлгеләп торғандар. Ир балалар ғына иҫәпкә алынған. Көтөүлек йәмәғәттеке булған. Айсыуаҡта һәм Ҡунаҡбайҙа йәшәгәндә умарта тоттоҡ. Ҡунаҡбайҙа 11 быуа быуып, күперҙәр һалғандар. "Таҡта күпер" - Ҡаҙлайыр аша һалынғайны. Ҡунаҡбайҙағы Айтуған урамында Айсыуаҡтан күсеп килеүселәр йәшәй. Әле лә бар ул урам. 1921 йылғы аслыҡтан халыҡ ныҡ йонсоно. Ҡунаҡбайҙың ере бик күп булды - Яҡуп, Мотал, Ҡансыра яғына тиклем. Бикмөхәмәтов, Баҡаев фамилиялылар күп ине ауылда. Күптәр ике ҡатын менән йәшәне: Ғәли мулла Баҡаев,Ғүмәр Мөхәмәтов, Хәмәтриза Бикмөхәмәтов. Минең әсәйем Наҙар ауылынан килен булып төшкәйне. Ҡарттар ауылдарҙа тәртипте ныҡ тотто:араҡы эсеү, тәмәке тартыу, уйнаш итеү, уғрылыҡ, эш боҙоу булманы, халыҡ та бик берҙәм ине. Үҙ ауылың эсенән өйләнеү булмаған һәм булманы. Үҙ-ара татыу, бер-береһенә ярҙам итешеп, өмәләр үткәреп, тырышып йәшәне халыҡ. Һуғым ашы, ҡунаҡ күрһәтеүҙәр була торғайны. Һәр береһе 2-3 баш мал һуя. Яҙға баш-тояҡ өтөп, ауыл 2-3-кә бүленеп ҡунаҡҡа саҡырышалар.\n"Оло тау"ҙан ат сабыштырыуҙар (бәйге) үткәрелә ине. Һабантуй ваҡытында һыу һибешәләр. Ерҙе арендаға бер сезонға бирҙеләр (һаттылар). Бөтөнләйгә һатыусылар ҙа булды. Кейеҙ тирмәһен мин күрмәнем. Элек беҙҙең халыҡ бесән әҙерләмәгән, мин бәләкәй саҡта саба башланылар. Ә бына һунар көслө булды. Лотфый бүре ҡыуған. Шуға ла уның нәҫеленә бүре ҡушаматы тағылды. Әбдрәхимов Яппар ҡарт төлкө, бүре, ҡуян, бурһыҡ алған. Айсыуаҡта хәлле кешеләр 2 ат, 2 һыйыр тотто. Картуф сәсмәнеләр, йәшелсә булманы. Мин 1918 йылда Молокан ауылында Курноскин Иван тигән кешелә тире эшкәрттем. 1919 йылда Ҡолгилдин Нуриәхмәт, Баҡаев Зөлҡәрнәй менән бергәләп Ырымбурға "Хөсәиниә" педагогия курсына уҡырға киттек. Тиф менән ауырығас, уҡыуҙы туҡтатырға тура килде. 1919-1920 йылда балалар баҡсаһында тәрбиәсе булып эшләнем.\n1920-1921 йылдың авгусында ҡыҙыл командирҙар курсында уҡыным, шунан Стәрлелә, Өфөлә, Карелияла эшләнем. 1923 йылда Урта Азияға ебәрҙеләр. 2 улым һәм ҡыҙым бар".\nНиғәмәт бабайҙың һөйләгәндәренән ҡыҫҡаса өҙөк килтерҙем. Һуңғы йылдарҙа күптәр үҙенең нәҫел-нәсәп тамырҙары менән ҡыҙыҡһына, Шәжәрә байрамдары уҙғара.\nХалыҡ тыуып үҫкән ерен, бәләкәй Ватанын онотмаһын ине.\nҠунаҡбай ауылына 1786 йылда нигеҙ һалынған. Ул ҡыпсаҡ олоҫоноң Мешәүле түбәһенә ҡарай. Ололар һөйләүенсә, Ҡунаҡбай элек бынан әллә ни алыҫ булмаған, хәҙерге рус ауылы Иҫке Отрада урынлашҡан ерҙә булған. Ырымбурҙан Өфө яғына оло юл һалына башлағас,борон-борондан иркен урында йәшәргә яратҡан халыҡ, оло юл өҫтөндә йәшәүе ауыр булыр, балаларыбыҙ аҙып китер тип, аулағыраҡ ергә, Ҡаҙлайыр йылғаһы янына, хәҙерге урынға күсенә.\nАуыл халҡы игенселек менән әллә ни шөғөлләнмәһә лә, көтөү-көтөү һарыҡ, аттар аҫырай, йәй етһә, йәйләүҙәргә сығыр була. Ҡунаҡбайҙар бынан 10 саҡрым алыҫлыҡтағы Ермолаевола йәшәгән данлыҡлы Шотт баярының эштәрен эшләгән, картуфын ҡаҙған. Арбаға спирт тултырылған мискә ултыртып, ат менән Ырымбурға барыр булғандар. Ғөмүмән, ауыл кешеләре йәйен-ҡышын бәләкәй ҡул арбаһы һөйрәп, йәйәүләп Ырымбурға йөрөгән ул замандарҙа.Ҡайтҡан саҡта буш мискәнең тауышы әллә ҡайҙан ишетелгән, күрше-тирә ауыл халҡы көлөп:"Ана, даңғырҙар ҡайтып бара", тигәндәр. Шулай итеп, Ҡунаҡбайҙы Даңғыр тип тә йөрөтә башлайҙар.\n↑ Альберт Юлдыбаев. Бәләкәй Ватаныбыҙҙы онотмайыҡ! "Юшатыр"гәзите, 2013 йыл,28 май\n↑ Мәүлиҙә Байсурина. Ауылға кемдәр йән өрөр? "Юшатыр" 2007 йыл, 15 ноябрь\nҠунаҡбай (Көйөргәҙе районы) // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2015—2020. — ISBN 978-5-88185-143-9.\nhttps://ba.wikipedia.org/w/index.php?title=Ҡунаҡбай_(Көйөргәҙе_районы)&oldid=777360 ҡабул ителгән\nПоследний раз редактировалась 26 ғинуар 2018 в 04:14\nБыл бит һуңғы тапҡыр 04:14 26 ғинуар 2018 үҙгәртелгән.


13 мартта республика Башлығы Радий Хәбиров Күмертауҙа “Рәсәй вертолеттары” холдингына ингән Күмертау авиация етештереү предприятиеһында булды. Ка-32 вертолетын етештереү өлгөләрен ҡараны, завод эшселәре менән аралашты.\nХәтерегеҙгә төшөрәбеҙ, март башында Радий Хәбиров "Ростех" дәүләт корпорацияһы авиация кластерының индустриаль директоры Анатолий Сердюков менән хеҙмәттәшлек итеү юлдары, предприятие эшмәкәрлегенең төп йүнәлештәре буйынса фекер алышҡайны. Атап әйткәндә, Күмертау авиация етештереү предприятиеһының йыллыҡ хеҙмәт һөҙөмтәләре барланды, киләсәккә пландар тикшерелде.\nБылтыр предприятие продукцияны 43 процентҡа күберәк етештергән. Ағымдағы йыл аҙағына тиклем ете яңы машина эшләү һәм тағы 15 вертолетты төрлө ведомстволарҙың заказы буйынса ҡорамалландырыу планлаштырыла. Әле иң уңышлы проекттарҙың береһе - күп маҡсатлы Ка-32 вертолетын заманса яңыртыу. Бындай машиналар паркы Рәсәйҙең күп ойошмаларында, Көньяҡ Кореяла, Төркиәлә, Ҡытайҙа, шулай уҡ Европа илдәрендә бар.\nЯңыртыу программаһы үҙ эсенә бортҡа заманса электр ҡоролмаһы урынлаштырыуҙы ала, ул ВК-2500ПС-02 ҡеүәтенә эйә яңы двигатель. Завод хеҙмәткәрҙәре шулай уҡ Ка-32 вертолетының янғын һүндереү өсөн яңы версияһын да эшләгән. Уның багы дүрт тоннаға тиклем һыу һыйҙыра аласаҡ, тимәк, ауыр урындарҙа утты һүндереү өсөн бик уңай.\nРеспублика Башлығы яңы продукцияның мөмкинлектәрен юғары баһаланы. Ул Башҡортостан Хөкүмәтенә Ка-32 вертолетын быйыл ҡотҡарыу-һүндереү эштәрендә ҡулланырға тәҡдим итте.\n- Башҡортостан биләмәһе бик ҙур. Беҙҙә урман майҙаны күп, айырым һаҡланған объекттар ҙа бар. Ғәҙәттән тыш хәлдәр йыш ҡына барып етеүе ауыр урындарҙа була - янғындар, төрлө авариялар. Яңы техника уңышлы, иң мөһиме - халыҡты ҡотҡарыу һәм ғәҙәттән тыш хәлдәрҙе тиҙ арала яйға һалыу өсөн уңайлы буласаҡ, - тине Радий Хәбиров. - Вертолет күп функциялы булырға, ҡотҡарыусыларҙың бар талаптарына яуап бирергә тейеш.


Иҫке техниканан тимер ҡалдыҡтары ғына ҡалған. Бәләбәй районы Семенкин ауылы биләмәһе башлығы Анатолий Никитин билдәләүенсә, был тракторҙы тергеҙергә мөмкин, тик яңыһын һатып алыу күпкә арзаныраҡҡа төшәсәк. Шуға дүрт ауыл халҡын берләштереп ул, «Урындағы башланғыстарҙы яҡлау» программаһында ҡатнашырға саҡыра. МТЗ 82-нең баҙар хаҡы - миллион ярым һумдан ашыу. Төп матди ярҙам республика бюджетынан көтөлә.\nУрындағы эшҡыуарҙар, фермерҙар ҙа финанс яҡтан ярҙам итергә әҙерлеген белдергән. Әйткәндәй, граждандар сходында трактор һатып алыуға бәйле проект 100 процент тауыш менән еңеп сыҡҡан. Халыҡҡа шулай уҡ балалар уйын майҙансығын булдырыу тәҡдиме лә иғлан ителеүе билдәле. Ҡорос техникаға ысынлап та, ихтыяж юғары. Ҡышҡыһын юлдарҙы ҡарҙан таҙартырға кәрәк. Өмә ойошторғанда ла тракторға ҡытлыҡ һиҙелә. Ә ауыл хужалығына ҡараған гараж нисәнсе йыл инде буш тора. Хәйер, ваҡытлыса ғына.\nБылтыр ҡар күп яуыуы арҡаһында, ауылдағылар үҙҙәрен айырым бер утрауҙа тороп ҡалған кеүек хис итә. Көрттөң ҡалынлығы ике метрға тиклем етә. Юлдарҙы та:артырға техника булмай. Хәйер, был проблема тиҙҙән хәл ителеүе мөмкин.\nСеменкин ауыл биләмәһендә йәшәүселәр «Урындағы башланғыстарҙы яҡлау» программаһында тәүгә генә ҡатнашмай. Уҙғна ике йылда берҙәм халыҡ, бағыусылар һәм республика бюджеты ярҙамында ике ауылдың һыу үткәргес торбалары яңыртылған. Әгәр ҙә техникаһын да һатып алыуға өлгәшһәләр, киләсәктә юлдарҙы төҙөкләндерергә иҫәп тота урындағы халыҡ.


Кеше шатлығын да, моң – зарын да шиғыр юлдары менән уртаҡлаша, үҙенең эс серҙәрен сисә.....\nҒафури районы Һикәште ауылы ҡыҙы шиғырҙар һөйләргә яратыусы, Тәнзилә Искәндәрова.\n«Ҡаһым түрә ҡунаҡҡа саҡыра» башҡорт йыры фестивалендә Гран - при яуланы.\nСтәрлебаш районы Ҡарағош ауылы мәҙәниәт йорто художество етәксеһе, аккомпаниаторы Зөфәр Атанғолов.\nБар ғүмерен мөғәллимлеккә арнаған уҡытыусы - ижадсы. Салауат районы Башҡорт Илсекәйе ауылы ҡыҙы Миңһылыу Абдуллина.


Күмертауҙың элекке мэры Борис Беляев Башҡортостан Хөкүмәтенең яңы вице-премьеры итеп тәғәйенләнде // Сәйәсәт | новости башинформ.рф\n24 октябрь, Кесе йома\nКүмертауҙың элекке мэры Борис Беляев Башҡортостан Хөкүмәтенең яңы вице-премьеры итеп тәғәйенләнде\n11:17, 27 мая 2019 Сәйәсәт\nКүмертауҙың элекке мэры Борис Беляев Башҡортостан Хөкүмәтенең яңы вице-премьеры итеп тәғәйенләнде Фото: Олег Яровиков\nӨФӨ, 2019 йыл, 27 май. /«Башинформ» мәғлүмәт агентлығы, Азат Ғиззәтуллин/.\nХәҙер инде Күмертау ҡалаһы хакимиәтенең элекке башлығы Борис Беляев Башҡортостан Хөкүмәте вице-премьеры – торлаҡ-коммуналь хужалыҡ министры вазифаһын башҡарыусы итеп тәғәйенләнде. Бынан алда ошо вазифаны биләгән Михаил Киреев хәҙер хөкүмәттә хәүефһеҙлек, Ғәҙәттән тыш хәлдәр министрлығы, Юстиция буйынса дәүләт комитеты, Йәштәр сәйәсәте һәм спорт министрлығы менән үҙ-ара килешеп эш итеү мәсьәләләре өсөн яуаплы. Элек был йүнәлештәр өсөн яңыраҡ донъя ҡуйған Артур Әхмәтханов яуап бирҙе. Хөкүмәттәге кадрҙар үҙгәреше тураһында оператив кәңәшмәлә Башҡортостан етәксеһе Радий Хәбиров хәбәр итте.\nБорис Беляев 1976 йылдың авгусында Күмертауҙа тыуған. Өфө дәүләт авиация техник университетын, Башҡорт дәүләт аграр университетын тамамлаған. Хеҙмәт эшмәкәрлеген «Көйөргәҙе» Ермолаев араҡы-спирт комбинатында башлай, унда бүлек етәксеһе һәм директорҙың хәүефһеҙлек буйынса урынбаҫары булып эшләй, ошо предприятиеның юридик бүлеген етәкләй. 2002-2009 йылдарҙа – «Рәсәй почтаһы»ның Күмертау бүлексәһе етәксеһе. 2009 йылда Күмертау хакимиәте башлығының беренсе урынбаҫары итеп тәғәйенләнә. 2010 йылдан –ҡала хакимиәте башлығы.\nТеги: Башҡортостан Хөкүмәте


Башҡортостанда ла һауа торошо тотороҡһоҙ булып ҡала | ГТРК «Башкортостан» — Новости Уфы и РБ\nБашҡортостанда ла һауа торошо тотороҡһоҙ булып ҡала\n30 мая 2017 — 15:47 ГТРК «Башкортостан»\nБөгөн Белорет, Бөрйән райондарында ҡар, боҙ яуҙы. Был видеоны беҙгә Сибайҙағы телевизор ҡараусыбыҙ ебәрҙе.\nРеспубликаның юл хәрәкәте именлеге дәүләт инспекцияһы был төбәктә йәшәгән водителдәрҙе алыҫ юлға сыҡмаҫҡа саҡыра. Ҡар яуыу сәбәпле асфальт боҙ менән ҡапланған.\nСиноптиктар хәбәр итеүенсә, республикала 2 июнгә тиклем көндәр ошолай торасаҡ, ямғыр яуасаҡ. Елдең тиҙлеге секундына 18 метрға етеүе ихтимал. 30 градуслыҡ эҫе яратыусылар Сочиға юллана ала, тип шаярта синоптиктар.


"ЙӘШЕЛ АҘНА" ТАМАМЛАНДЫ\n29 Ғинуар 2020, 13:55\nБерлинда 17 ғинуарҙан 26-на тиклем үткән “Йәшел аҙна” 85-се халыҡ-ара күргәҙмә-йәрминкә тамамланды. Унда Башҡортостан да үҙ экспозицияһын тәҡдим итте. Был сарала ҡатнашыу “Халыҡ-ара кооперация һәм экспорт” милли проектын тормошҡа ашырыуҙа булышлыҡ итәсәк.\nБеҙҙең төбәк экспозицияһына иң яҡшы тауарҙарын “Пышка”, “Рус игене”, “Башҡортостан үләндәре”, “Башҡортостан тауары”, “Ҡарлыман һөтө”, “Турбаҫлы бройлерҙар”, “Башҡорт ҡаҙы”, “Стәрлетамаҡ икмәк комбинаты” һ.б. компаниялар тәҡдим итте. Республиканан делегацияны Хөкүмәт Премьер-министры урынбаҫары – ауыл хужалығы министры Илшат Фәзрахманов етәкләне.\n“Башҡортостан” гәзите хәбәр итеүенсә, бөгөн республика Хөкүмәтендә үткән оператив кәңәшмә мәлендә Илшат Фәзрахманов форумдың эшлекле программаһы тураһында һөйләне. Ул Австрияның ауыл хужалығы, төбәктәр һәм туризм буйынса федераль министры Элизабет Кестингер менән осрашҡан. Яҡтар ауыл һәм урман хужалығы, туризм өлкәләрендә хеҙмәттәшлек итеү тураһында һөйләшеп килешкән.\nШулай уҡ беҙҙең республика вәкилдәре сит ил инвесторҙары – Штефан Дюрр һәм Алекс Бонгрэн менән осрашҡан һәм артабан Башҡортостанда бизнестарын үҫтереү юлдары тураһында һөйләшкән.


Башҡортостан ауылдарына төҙөкләндереү өсөн 81,8 миллион һум аҡса бүленгән // Сәйәсәт | новости башинформ.рф\nБашҡортостан ауылдарына төҙөкләндереү өсөн 81,8 миллион һум аҡса бүленгән\n12:54, 7 октября 2011 Сәйәсәт\nБашҡортостан Президенты Рөстәм Хәмитов ҡушыуы буйынса 6 октябрҙә ауыл биләмәләрен төҙөкләндереү буйынса муниципаль берәмектәргә ярҙам күрһәтеү тураһындағы бойороҡҡа ҡул ҡуйылды. Был маҡсаттарҙа республика бюджетынан 81,8 миллион һум аҡса бүленгән.\n«Ябай кешеләрҙең проблемалары ябай нәмәләрҙән башлана: урамда яҡтылыҡ булмауҙан, боҙоҡ ҡоҙоҡтар, боҙоҡ ҡоймаларҙан, — тине Башҡортостан Президенты Рөстәм Хәмитов. – Ҡойма, урам, күпер төҙөү, юл һалыу кеүек ҙур булмаған мәсьәләләрҙе хәл итеү өсөн беҙ һәр районға бер-нисә миллион күләмендә аҡса бүләбеҙ. Был эш ай-ай ярым дауамында эшләнеп бөтөргә тейеш. Беҙ ауыл һәм ҡалаларыбыҙҙы төҙөкләндерергә бурыслыбыҙ».\nИҫегеҙгә төшөрәбеҙ, Башҡортостан Президенты Рөстәм Хәмитов республиканың бәләкәй һәм урта ҡалаларында ихаталарҙы һәм йорт алды биләмәләрен төҙөкләндереү буйынса республика маҡсатлы программаһын тормошҡа ашырыуҙы башлап ебәрҙе. Был программаны ғәмәлләштереүгә республика бюджетынан 300 миллион һум йүнәлтелгән. Был средстволар Өфөнән тыш, 22 ҡалала һәм ҡала тибындағы ҡасабаларҙа юлдарҙы һәм өй яны территорияларын ремонтларға мөмкинлек бирәсәк. Бынан тыш, Өфөнөң үҙендә ихаталарҙы төҙөкләндереү программаһы эшләп килә. Ул «Берҙәм Рәсәй» партияһының «Рәсәй ҡалаларының яңы юлдары» проекты сиктәрендә бойомға ашырыла. Башҡортостан баш ҡалаһында ихаталарҙы төҙөкләндереүгә быйыл 574 миллион һум тотоноласаҡ.\nТеги: башҡортостан президенты, төҙөкләндереү


«Уҡыусың рәхмәтле булһын» » «Йәшлек» гәзите | Газета «Йәшлек»\nГазета "Йәшлек" » Мәғариф » «Уҡыусың рәхмәтле булһын»\n08.09.2018 «Уҡыусың рәхмәтле булһын»\nЛәйсән Хәсән ҡыҙы – әүҙем блогер, «Бәйләнештә» сайтында «Л. Шәрипова: объектив+ҡәләм» тип аталған төркөмөн алып бара. Авторҙың ғаилә, мәктәп темаһына көндәлектәр формаһында алып барған фотоһүрәттәре, фекерҙәре, уйланыуҙары һәм борсолоуҙары фәһемле.\n– Бөгөн интернетта блогтар бик күп. Кеше үҙҙәре, эше хаҡында яҙа...\n– Интернетты баҫып алған башҡа блогерҙар араһында юғалып ҡалмаҫ һәм үҙеңдең уҡыусыңды табыу өсөн бик ныҡ тырышырға кәрәк, тип уйлайым.\n– Һеҙҙең төркөмдә тәрбиә, ата-әсә һәм мәктәп темаһына ҡыҙыҡлы фекерҙәр бар. Шулай уҡ, төркөмөгөҙҙә матурлыҡты күреү, тойоуға баҫым яһала. Фотоларығыҙҙы дәрестә лә ҡулланаһығыҙмы?\n– Ҡыҫҡартыуға эләккәне бирле өс йыл эшләмәнем һәм быйыл ғына эшкә саҡырыу алдым. Форсаты сыҡһа – урынлы булған осраҡта, фотолар менән дәрестәрҙе биҙәп ебәреү яҙыҡ булмаҫ, тип уйлайым.\nУҡытыусы һөнәре һәр заманда ла иң мөһим һәм мәртәбәле һөнәрҙәрҙең береһе һаналған. Тиҫтә йылдар дауамында йәмғиәттең ҡарашы үҙгәрҙе, әммә ул үҙенең ошо бөйөк исемде күтәреп йөрөүен бер ваҡытта ла оноторға тейеш түгелдер, тип иҫәпләйем. Төркөмдә күңелемде өйкәп торған ҡайһы бер күренештәрҙе, тәрбиәгә ҡағылған проблемаларҙы күтәрәм дә инде. Киң билдәле фекер буйынса уҡытыусы психолог, артист, юрист һәм башҡа һөнәр эйәһе булырға тейеш, тиҙәр. Быға өҫтәп, мин, педагог битараф һәм моңһоҙ булмаҫҡа тейеш, тип иҫәпләйем. Үҙенең күңелендә усаҡ тоҡандыра алмаған уҡытыусының бала йөрәгенә осҡон илтеп еткереүе икеле.\n– Ауыл уҡытыусыһы ҡаланыҡынан нимәһе менән айырыла?\n– Ҡала уҡытыусыһы “тунында” булып ҡарағаным юҡ, әммә ауыл уҡытыусыһынан һорау күберәк. Етәкселәрҙең талаптарын күҙ уңында тотмайым. Һыйырын ваҡытында көтөүгә ҡыуғанмы, балалары урам буйында тәртипһеҙ ҡыланмаймы – барыһы ла ауыл халҡының күҙ алдында. Уҡытыусыға, ауылдыҡына ла, ҡаланыҡына ла күп нәмә ярамай. “Һуң һин бит уҡытыусы!” – тигән һүҙҙәр гел генә оҙатып йөрөй. Йәғни өҫ-башыңдан алып йәшәү рәүешеңә тиклем үрнәк булып торорға тейешһең. Тағы ауыл уҡытыусыларының барыһы ла тиерлек “универсаль һалдат”ҡа әйләнеп бөттө. Хатта үҙемә лә, инглиз теле уҡытыусыһы булыуыма ҡарамаҫтан, йыр, рус теле һәм әҙәбиәте, хатта география фәндәрен алып барырға тура килде.\nШунан ҡайҙан инде ауыл мәктәбендә уҡыуҙың сифаты юғары булһын?! Был хәлде күреп торған ата-әсә лә балаһын ҡала мәктәбенә биреүҙе хуп күрә. Һөҙөмтәлә ҡала мәктәптәрендә урын етмәй, сменалап уҡыйҙар, ә ауыл мәктәбендә нисек бала һанын тултырырға белмәй аптыраналар.\n– Мәктәбегеҙ оптималләштереү тулҡынына эләккәс, һөнәрегеҙҙән айырылыуы ауыр булдымы?\n– Эйе, яратҡан һөнәремде, мәктәбемде ныҡ һағындым. Мәктәптәр ябылғас, бар ғүмерен ошо изге һөнәргә арнаған тәжрибәле уҡытыусылар бер кемгә лә кәрәкмәй булып сыға. Тәүҙә “Класта иң кәмендә ете бала булырға тейеш” тигән ҡағиҙә арҡаһында алты уҡыусынан торған класты ябырға тура килде. Бер бала етмәүе арҡаһында алты бала тыуған мәктәбендә, ата-әсәһе янында ғына уҡыу бәхетенән мәхрүм булды. Ни бары ун биш йыл тирәһе элек беҙҙең мәктәптә 150-ләп бала уҡый һәм 20-ләп уҡытыусы эшләй ине. Бик күп түңәрәк гөрләп эшләп торҙо, төрлө сарала мәктәбебеҙ алдынғылыҡты бирмәне. Интернет, интерактив таҡталар һ.б. – барыһы ла булды. Һәр бер уҡытыусы айырым ноутбук менән тәьмин ителде. Ә бөгөн һуң? Ике ҡатлы ҙур мәктәп бинаһы бикле тора, ә эргә-тирәһен ҡаҙ-өйрәктәр, һарыҡ-быҙауҙар төйәк иткән. Элек гөрләп баҡса үҫкән ерҙә сүп үләндәре ҡотора. Сөнки мәктәп, балалар һаны тулмау сәбәпле, ябылды. Ә башланғыс кластар балалар баҡсаһы бинаһына күсерелде.\nБөтә ил буйынса ҡыҫҡартыу, мәктәптәр ябылыу процесы туҡтатылһын ине. Хәҙерге заманда мөғәллим булыуы былай ҙа еңел түгел. Уҡытыусылар, дәрестәр һаны кәмеү, оптималләштереүҙән ҡурҡмай ғына фәнен юғары кимәлдә еткерергә, ә бала фәнде һыу кеүек эсергә тейеш. Тормошта беҙ биргән белемде уҡыусы рәхмәт хисе менән файҙаланырлыҡ булһын, тип тырышырға кәрәк.\n– Хәҙерге заман уҡытыусыһы юғары белемле, компьютерҙы яҡшы белгән, заманса уҡытыу технологияларын үҙләштергән, киң эрудициялы булырға тейеш, тигән талап бар. Был хаҡта нисек уйлайһығыҙ?\n– Компьютерҙы, яңы технологияларҙы һәйбәт белеү бик шәп, әлбиттә. Әммә быларҙың барыһы ла уҡытыусыны ниндәйҙер кимәлдә ялҡаулыҡҡа этәрмәйме икән? Сөнки әлеге лә баяғы интернетта әҙер дәрес пландары, төрлө сараның сценарийҙары туп-тулы. Әйҙә, үҙеңә күсереп ал да, рәхәтләнеп дәрес үткәр! Анһат та инде! Ә һин компьютерһыҙ, юғары технологияларһыҙ ғына үҙеңдең артыңдан әйҙәй алырлыҡ, шул балаларҙың күҙҙәрендә осҡон уйнатырлыҡ остаз булып ҡара!


Еңеү күгендәге бер йондоҙ » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Еңеү күгендәге бер йондоҙ\nЕңеү күгендәге бер йондоҙ 17.04.2015 // Йәмғиәт\nБилдәле йырҙа әйтелгәнсә, “дары еҫе һеңгән” Еңеү көнө яҡынлашҡан һайын күҙгә әсе йәш тула, йөрәкте һары һағыш, әрнеү һыҙлата башлай. Күпме кешенең көсө, ғүмере аша яуланған бит был бәхет! Ошо ҡаһармандарҙың араһында минең дә иң ҡәҙерле кешем – атайым – бар.\nҺуғыш башланғанда V класта уҡый инем. Иҫемдә: ауылыбыҙ Аҫҡарҙан бихисап ир-ат яуҙың тәүге көндәрендә үк фронтҡа юлланды. Колхоз рәйесе вазифаһын тартҡан атайым да – Хафиз Әһлиулла улы Кәлимуллин – тәүгеләрҙән булып ғариза яҙҙы. Һуғышҡа китер алдынан Хәмит бабайға әйткән һүҙҙәре хәтерҙә ҡалған. “Колхозға етәкселек итерһең, ҡайнаға, – тигәйне ул. – Ә беҙ, немецты дөмөктөрөп, оҙаҡламай ҡайтып та төшөрбөҙ”.\nАтайым үҙе, һуңыраҡ өлкәндәрҙән ишетеп белеүемсә, ифрат оҫта етәксе булған. Ул рәйеслек иткән осорҙа, 1933 – 1937 йылдарҙа, хужалыҡ районда алдынғылар рәтенә сыҡҡан, мал, бал ҡорто ишәйгән. Атайым айырыуса йылҡы үрсетеүгә ҙур әһәмиәт биргән. Етәкселек һәләтен күрептер, уны 1937 йылда район Советы рәйесе итеп тәғәйенләгәндәр. “Һәр саҡ тура һүҙле булды Хафиз Кәлимуллин, – тип яҙҙы 1969 йылда “Таң” гәзитендә атайым тураһында замандашы Дәүләтбай Юлмөхәмәтов. – Район кәңәшмәләрендә “бешмәгәндәрҙе бешерә” торғайны”. Ләкин был вазифаһынан тыуған ауылының яҙмышын өҫтөнөрәк күреп, атайым кире элекке урынына әйләнеп ҡайтҡан. Алда әйткәнемсә, һуғыш башланған мәлдә колхоз рәйесе ине ул.\nАтайым фронтҡа киткәс, әсәйем биш балаһы менән яңғыҙы ҡалды. Иң өлкәне – мин. Балалары асыҡмаһын, бирешмәһен өсөн әсәйем барыһын да эшләне. Колхозға хеҙмәт итеп ҡайтҡас, төндәр буйы беҙгә кейем тегә, бәйләй торғайны. Сабыйҙарын һаҡлап ҡалыр өсөн юҡтан бар яһаны ҡәҙерлебеҙ. Халыҡҡа Стәрле, Темәс яҡтарынан кәрәсин, шырпы, он һәм башҡа кәрәк-яраҡ та ташый торғайны. Үҙемә килгәндә, VII класты тамамлағас, райондағы Янһары ауылында балаларға белем бирә башланым. Ләкин һуғыштан һуң, артабан ғилем туплау мөмкинлеге булмағанлыҡтан, эшемде туҡтатырға тура килде. Шул саҡта үҙемә “балаларымды мотлаҡ уҡытасаҡмын” тигән маҡсат ҡуйҙым. Аллаға шөкөр, изге ниәтем тормошҡа ашты: ул-ҡыҙҙарымдың һигеҙе лә юғары белем алды, лайыҡлы тормош көтәләр.\nҠыҙғанысҡа ҡаршы, балаларының, ейән-ейәнсәрҙәренең шатлыҡ-ҡыуанысын атайым ғына күрә алманы. Ул фронтҡа китеп бер нисә ай үткәс, хәбәрһеҙ юғалғаны хаҡында белдерелгән “ҡара ҡағыҙ” алдыҡ. Ләкин өмөтөбөҙ һүнмәне, ҡәҙерлебеҙҙе көтөүҙән туҡтаманыҡ. Аҙаҡ яҡташыбыҙ Байназаров Әбдразаҡ Ғиниәт улынан (Байназар ауылынан) атайымдың 196-сы дивизияның 893-сө полкында политрук булғаны хаҡында белдем. Уларҙың тәүге һуғыш урыны – Дон йылғаһы буйындағы Морозовск ҡалаһы. Атайым ҡыйыу разведчик булып танылған, күп орден, миҙалдар менән бүләкләнгән. Башҡортостан “Китап” нәшриәтендә донъя күргән “Хәтер” китабында уның 1942 йылда хәбәрһеҙ юғалыуы хаҡында әйтелгән.\nҠәҙерлебеҙ ҡайҙа ерләнгән икән? Ошоно асыҡларға теләп, тупланған мәғлүмәткә таянып, төрлө урынға мөрәжәғәт итеп ҡараныҡ, эҙләнек, әммә ыңғай яуап алманыҡ. Хәбәрһеҙ юғалғандар табылып тора бит һуң... Ҡартайған көнөбөҙҙә беҙгә лә шундай шатлыҡты кисерергә яҙмаҫмы икән? Ошо уй-теләк яралы йөрәкте өйкәп, әрнетеп тора.\nАтайым тураһында райондың “Таң” гәзитендә ике мәҡәлә (“Аҫҡар бөркөтө” һәм “Аяманы һуғыш бер кемде”) баҫылып сыҡты. Был яҙмаларҙы ҡәҙерләп һаҡлайым. Йәнә бер ҡиммәтле ҡомартҡы – фотоһүрәт – бар. Бөрйәнгә тәүге йөк машинаһын алып килгән мәл һынландырылған унда. Атайым (һулдан өсөнсө) был ваҡытта район Советы рәйесе булып эшләгән. Фотоһүрәткә ҡараған һайын төбәгебеҙҙең тарихына, үҫешенә үҙ өлөшөн индергән, фронтта ҡыҫҡа ғына ваҡытта ысын ҡаһарман булып танылған ҡәҙерле кешемә ҡарата ҙур ғорурлыҡ тойғоһо кисерәм. Атайымдай тиҙ генә балҡып һүнгән күпме йондоҙ бар бит Еңеү күгендә...\nтыл һәм хеҙмәт ветераны.


Республикала яҙғы баҫыу эштәре башланды\nХужалыҡтар әлегә ужымды, күп йыллыҡ үләнде туҡландырыуға, дым ҡаплатыуға тотонған. Был йәһәттән Илеш, Мәләүез, Саҡмағош райондары алдынғылыҡты бирмәй. Бынан тыш, аграрийҙар техника ремонтлау, сәсеүлек майҙандарын киңәйтеү, орлоҡ запасын тулыландырыу менән дә мәшғүл.\nИлеш районы хужалыҡтары яҙғы баҫыу эштәренә республикала тәүгеләрҙән булып тотондо. Әлегә ауыл уңғандары ужым культураларын һәм күп йыллыҡ үләнде туҡландырыуға, тырматыуға төшкән. Куйбышев исемендәге хужалыҡта ғына 2700 гектар майҙанда яңы уңышҡа нигеҙ һалыу планлаштырылған. Был йәһәттән техника, эшсе ҡулдар ҙа етерлек. Һауа торошо уңай булғанда, механизаторҙар сәсеүҙе ике аҙна эсендә тамамларға ниәтләй.\nӘ бына Баймаҡ механизаторҙары әлегә техниканы рәткә килтереү, запас частарҙы алмаштырыу менән мәшғүл. «Ленин» исемендәге ауыл хужалығы кооперативында ла йылдағыса мул уңышҡа өмөтләнәләр.\nКеләттәрҙә лә эш тынмай, сифатлы орлоҡ алдан хәстәрләнә. Был йәһәттән кооператив быйыл дәүләт ярҙамы менән дә ҡулланған. Хужалыҡта барлығы өс мең гектар ерҙә сәсеү эштәрен башҡарыу күҙаллана, шул иҫәптән 220 гектар ер бөртөклө культураларға бүленгән.\nХәйбулла районының Әбүбәкер ауыл хужалығы ла йыл да сәсеү кампанияһын уңышлы атҡарып сыға. Был юҡҡа түгел, техниканы яңыртыу, ерҙе эшкәртеү, орлоҡтарҙы һаҡлау мәсьәләһенә бында яуаплы ҡарайҙар. Ноҡот борсағы, кукуруз үҫтереүгә лә айырым иғтибар бүленә.\nДөйөм алғанда, Хәйбулла районында 74 мең гектар ерҙә яҙғы сәсеү эштәрен башҡарыу бурысы тора. Урындағы аграрийҙар дым запасы менән ҡәнәғәт, әммә уҙған йылдарҙағы ҡоролоҡ арҡаһында юғалған уңыш уйланырға ла мәжбүр итә. Тулыһынса сәсеүгә әҙер булып та, тәбиғәт алдында көсһөҙ булған осраҡтар етерлек, ти улар.


Йөҙ матурлығы эске донъябыҙ, уйҙарыбыҙ таҙалығына бәйле\n18 Ноябрь 2020, 15:50\nНиндәй генә йәштә булмаһын, был донъяла сәләмәт һәм матур булырға теләмәгән ҡатын-ҡыҙ юҡтыр. Боронғо замандар ҙа уҡ гүзәл зат йәш, сибәр булып ҡалыу тураһында уйланған һәм һәр халыҡтың һылыуҡайҙарының үҙенең матурлыҡ сере булған. Әммә уларҙың бөтәһенең дә нигеҙендә сама белеп, дөрөҫ туҡланыу торған, сөнки тап аҙыҡ-түлек менән кеше кәрәкле витаминдар, минералдар ала. Улар беҙҙең матдәләр алмашыныуына, тирегә һәм бөтә организм торошона йоғонто яһай.Ә бөгөнгө заман ҡатын-ҡыҙҙары ни эшләй? Беҙҙең күбебеҙ битендә йә йыйырсыҡтар, йә иһә икенсе эйәк күренә башлағас ҡына косметологҡа, массажға, фитнесҡа яҙыла, спорт менән шөғөлләнә башлай. Ә боронғо гүзәлкәйҙәр үҙҙәрен яратҡан, шуға ла йәш, матур һәм сәләмәт булыу бик оҙайлы процесс икәнлеген бик яҡшы белгән. Миҫалға 60 йәшендә лә 30 йәшлек булып күренгән Диана де Пуатьены - король Генрихтың рәсми фавориткаһын - алайыҡ. Ул бөтөнләй шарап эсмәгән һәм бер ҡасан да иртәнге ашын ашарға иренмәгән. Иртәнге аштың һаулыҡ өсөн дә, матурлыҡ өсөн дә төп шарт икәнлеген аңлаған.Наполеондың ҡатыны Жозефина Богарне көн һайын иртән мотлаҡ рәүештә лимон һуты һығылған минераль һыу эскән. Ошондай ысул менән ул организмын шлактан таҙартҡан, тире матурлығын, сәс, тырнаҡтары торошон һаҡлаған.Япон ҡатын-ҡыҙҙарының матурлығы һәм һомғоллоғо һәр ваҡытта ла иғтибар үҙәгендә. Улар еңел үҙләштерелгән аҡһымға, углеводҡа, майлы кислотаға бай ризыҡтарға, йәғни диңгеҙ аҙыҡтарына, йәшелсә-емешкә өҫтөнлөк бирә. Улар аҡ май, шулай уҡ татлы ризыҡтарҙы бөтөнләй тиерлек ашамай.Күреүегеҙсә, йәш һәм матур булыуҙың төп сере, үрҙә әйтеп китеүебеҙсә, дөрөҫ һәм сама белеп туҡланыуҙа. Һәр заман диетологтары ла витаминдарға бай аҙыҡтарҙы төрләндереп, аҙлап ашарға кәңәш итә. Натураль аҙыҡ-түлек кенә ҡулланығыҙ, уларҙы дөрөҫ әҙерләү ҙә мөһим.Сәғәт алтынан һуң ашамауҙы ғәҙәткә индерергә кәрәк. Аҙнаһына бер тапҡыр көнө буйы ашамай тороу бик яҡшы һөҙөмтә бирә. Тағы бер мөһим әйбергә иғтибар итегеҙ: өҫтәл артында ултырғанда ҡыуанып ашау, эсеү организмға яҡшы тәьҫир итә. Шулай иткәндә генә аҙыҡ яҡшы һәм еңел үҙләштерелә.Һыу эсеү режимын һаҡлағыҙ. Аҡ икмәк, шәкәр, май ҡушып бешерелгән әйберҙәр, фастфудтан баш тартығыҙ. 56 йәшендә 25 йәшлек булып күренгән Америка актрисаһы Деми Мурҙың менюһында, мәҫәлән, аҡ икмәк, татлы ризыҡтар бөтөнләй юҡ. Улар урынына актриса киптерелгән емеш һәм бал ғына ашай.Шундай әйтем бар: 30 йәштәргә тиклем ҡатын-ҡыҙ матураймаһа, ул, тимәк, ялҡау. Шуға ла косметологтар ғына түгел, ә кеше күңелен өйрәнеүсе фән белгестәре – психологтар - көн һайын үҙебеҙгә бер сәғәт бүлергә, таҙа һыу менән генә йыуынырға кәш итә. Тышҡы матурлыҡ һәм нәзәкәтлелек беҙҙең уйҙарыбыҙҙың таҙа, яҡты булыуына бәйле. Шуға күрә кем сибәр булырға, йәш ҡалырға теләй, күңелен бысраҡ уйҙарҙан арындырырға тейеш.Үҙеңә, яҡындарыңа, эргә-тирәләге кешеләрҙе аңларға, уларға һөйөү һәм хөрмәт менән ҡарарға өйрәнегеҙ. Был, әлбиттә, еңел түгел, әммә һөҙөмтәһе бик яҡшы.Үҙегеҙгә ышанығыҙ, эске тауышығыҙҙы тыңлағыҙ, яһалмалыҡтан ҡасығыҙ, яратығыҙ, яратылығыҙ. Яратыу тойғоһо бик көслө, тап ул ғына матурлыҡ һәм йәшлек энергияһы бирә.Боронғо ҡатын-ҡыҙҙарҙың йәш булыу серҙәреЕгипет батшабикәһе Клеопатра бит тиреһе өсөн көмөш валсыҡтар ҡушылған онтаҡҡа бал һалынған эмульсия уйлап сығара. Һөт ваннаһы ингән, сәсен йомортҡа һарыһы менән йыуған, тәнен диңгеҙ тоҙо, һөт өҫтө менән ышҡыған.Испания королеваһы Изабелла аҡ сәскә, розмарин, юл япрағы, меңъяпраҡ, лилиә һәм рауза сәскәһенән битлек эшләргә яратҡан. Даими һәм системалы рәүештә үҙен ҡарауы сәбәпле ул оло йәштә лә йәш булып күренгән.Сәләмәтлеге бик үк шәптән булмаһа ла, Людовик VI фавориткаһы маркиза де Помпадур йомортҡа ағына һөт өҫтө һәм лимон һуты ҡушылған битлек яһау һөҙөмтәһендә һәр ваҡыт матур күренгән. Ул шулай уҡ һәр көн иртән лимон һуты менән битен йыуған, аҙаҡ зәйтүн майы һөрткән. Бынан тыш, ул көн дә бер стакан кишер һутына бал ҡушып эскән. Был эсемлек уға көн буйына етерлек көс һәм күтәренке кәйеф биргән.\nНиндәй генә йәштә булмаһын, был донъяла сәләмәт һәм матур булырға теләмәгән ҡатын-ҡыҙ юҡтыр. Боронғо замандар ҙа уҡ гүзәл зат йәш, сибәр булып ҡалыу тураһында уйланған һәм һәр халыҡтың һылыуҡайҙарының үҙенең матурлыҡ сере булған. Әммә уларҙың бөтәһенең дә нигеҙендә сама белеп, дөрөҫ туҡланыу торған, сөнки тап аҙыҡ-түлек менән кеше кәрәкле витаминдар, минералдар ала. Улар беҙҙең матдәләр алмашыныуына, тирегә һәм бөтә организм торошона йоғонто яһай.\nӘ бөгөнгө заман ҡатын-ҡыҙҙары ни эшләй? Беҙҙең күбебеҙ битендә йә йыйырсыҡтар, йә иһә икенсе эйәк күренә башлағас ҡына косметологҡа, массажға, фитнесҡа яҙыла, спорт менән шөғөлләнә башлай. Ә боронғо гүзәлкәйҙәр үҙҙәрен яратҡан, шуға ла йәш, матур һәм сәләмәт булыу бик оҙайлы процесс икәнлеген бик яҡшы белгән. Миҫалға 60 йәшендә лә 30 йәшлек булып күренгән Диана де Пуатьены - король Генрихтың рәсми фавориткаһын - алайыҡ. Ул бөтөнләй шарап эсмәгән һәм бер ҡасан да иртәнге ашын ашарға иренмәгән. Иртәнге аштың һаулыҡ өсөн дә, матурлыҡ өсөн дә төп шарт икәнлеген аңлаған.\nНаполеондың ҡатыны Жозефина Богарне көн һайын иртән мотлаҡ рәүештә лимон һуты һығылған минераль һыу эскән. Ошондай ысул менән ул организмын шлактан таҙартҡан, тире матурлығын, сәс, тырнаҡтары торошон һаҡлаған.\nЯпон ҡатын-ҡыҙҙарының матурлығы һәм һомғоллоғо һәр ваҡытта ла иғтибар үҙәгендә. Улар еңел үҙләштерелгән аҡһымға, углеводҡа, майлы кислотаға бай ризыҡтарға, йәғни диңгеҙ аҙыҡтарына, йәшелсә-емешкә өҫтөнлөк бирә. Улар аҡ май, шулай уҡ татлы ризыҡтарҙы бөтөнләй тиерлек ашамай.\nКүреүегеҙсә, йәш һәм матур булыуҙың төп сере, үрҙә әйтеп китеүебеҙсә, дөрөҫ һәм сама белеп туҡланыуҙа. Һәр заман диетологтары ла витаминдарға бай аҙыҡтарҙы төрләндереп, аҙлап ашарға кәңәш итә. Натураль аҙыҡ-түлек кенә ҡулланығыҙ, уларҙы дөрөҫ әҙерләү ҙә мөһим.\nСәғәт алтынан һуң ашамауҙы ғәҙәткә индерергә кәрәк. Аҙнаһына бер тапҡыр көнө буйы ашамай тороу бик яҡшы һөҙөмтә бирә. Тағы бер мөһим әйбергә иғтибар итегеҙ: өҫтәл артында ултырғанда ҡыуанып ашау, эсеү организмға яҡшы тәьҫир итә. Шулай иткәндә генә аҙыҡ яҡшы һәм еңел үҙләштерелә.\nҺыу эсеү режимын һаҡлағыҙ. Аҡ икмәк, шәкәр, май ҡушып бешерелгән әйберҙәр, фастфудтан баш тартығыҙ. 56 йәшендә 25 йәшлек булып күренгән Америка актрисаһы Деми Мурҙың менюһында, мәҫәлән, аҡ икмәк, татлы ризыҡтар бөтөнләй юҡ. Улар урынына актриса киптерелгән емеш һәм бал ғына ашай.\nШундай әйтем бар: 30 йәштәргә тиклем ҡатын-ҡыҙ матураймаһа, ул, тимәк, ялҡау. Шуға ла косметологтар ғына түгел, ә кеше күңелен өйрәнеүсе фән белгестәре – психологтар - көн һайын үҙебеҙгә бер сәғәт бүлергә, таҙа һыу менән генә йыуынырға кәш итә.\nТышҡы матурлыҡ һәм нәзәкәтлелек беҙҙең уйҙарыбыҙҙың таҙа, яҡты булыуына бәйле. Шуға күрә кем сибәр булырға, йәш ҡалырға теләй, күңелен бысраҡ уйҙарҙан арындырырға тейеш.\nҮҙеңә, яҡындарыңа, эргә-тирәләге кешеләрҙе аңларға, уларға һөйөү һәм хөрмәт менән ҡарарға өйрәнегеҙ. Был, әлбиттә, еңел түгел, әммә һөҙөмтәһе бик яҡшы.\nҮҙегеҙгә ышанығыҙ, эске тауышығыҙҙы тыңлағыҙ, яһалмалыҡтан ҡасығыҙ, яратығыҙ, яратылығыҙ. Яратыу тойғоһо бик көслө, тап ул ғына матурлыҡ һәм йәшлек энергияһы бирә.\nБоронғо ҡатын-ҡыҙҙарҙың йәш булыу серҙәре\nЕгипет батшабикәһе Клеопатра бит тиреһе өсөн көмөш валсыҡтар ҡушылған онтаҡҡа бал һалынған эмульсия уйлап сығара. Һөт ваннаһы ингән, сәсен йомортҡа һарыһы менән йыуған, тәнен диңгеҙ тоҙо, һөт өҫтө менән ышҡыған.\nИспания королеваһы Изабелла аҡ сәскә, розмарин, юл япрағы, меңъяпраҡ, лилиә һәм рауза сәскәһенән битлек эшләргә яратҡан. Даими һәм системалы рәүештә үҙен ҡарауы сәбәпле ул оло йәштә лә йәш булып күренгән.\nСәләмәтлеге бик үк шәптән булмаһа ла, Людовик VI фавориткаһы маркиза де Помпадур йомортҡа ағына һөт өҫтө һәм лимон һуты ҡушылған битлек яһау һөҙөмтәһендә һәр ваҡыт матур күренгән. Ул шулай уҡ һәр көн иртән лимон һуты менән битен йыуған, аҙаҡ зәйтүн майы һөрткән. Бынан тыш, ул көн дә бер стакан кишер һутына бал ҡушып эскән. Был эсемлек уға көн буйына етерлек көс һәм күтәренке кәйеф биргән.


Йәй тәмдәрен әйтә ҡымыҙ ҙа... | Министерство сельского хозяйства Республики Башкортостан\n» Йәй тәмдәрен әйтә ҡымыҙ ҙа...\nЙәй тәмдәрен әйтә ҡымыҙ ҙа...\nШулай: халҡыбыҙҙың быуаттар буйы туплаған аң-белемен, нәҫел-нәсәбеңдең үҙе генә белгән ысул-алымын ҡушып эшләһәң, ябай ғына милли ризығыбыҙ ҡымыҙ ҙа туристарҙы йәлеп итер сараға, ғаиләңде аҫырар килем сығанағына әйләнә.\nФәнил һәм Йәмилә Көнәфиндарҙың ҡымыҙ йәйләүенән кеше өҙөлмәй. Тәбиғәттең ожмахтай мөйөшөндә – хужабикәнең исемен есеменә тап килтергән йәм илендә урынлашҡан йәйләү ҡыңғырау тауыштары, ҡолондар сырҡырауы, бейәләр кешнәүе, көтөүселәрҙең һайт-һайтлап мал әйҙәүе, ата-әсәһенә булышырға килгән көләкәс ҡыҙҙарҙың шат тауышына күмелгән.\n- Шөкөр, бейәләребеҙ һаны былтырғынан кәмемәне. Көндәлек 50 литр ҡымыҙ етештерәбеҙ. Әле эҫелә һөт кәмеңкерәп тора. Яңы ғына туристар литр ярымлыҡ менән 15 шешә ҡымыҙҙы күмәртәләп алып китте. Бер алған кешеләр даими һатып алыусыларыбыҙға әйләнә. Ҡыр сейәһенең һабағын ҡушып тороп ҡымыҙ эшләйем – шуны бигерәк яраталар. Бер шешә ҡымыҙҙы 160 һумдан һатабыҙ. Ҡыҙҙарым Динә менән Тәнзилә – ҙур ярҙамсылар. Ауылға көн дә ҡайтып йөрөйбөҙ. Йылҡыларҙы Вәзир Әхмәтов менән Әҡсән Әйүповтар көтә. Өлкән ҡыҙыбыҙҙың туйын үткәреү бурысы тора – шуға ла әҙерлек бара, йәйләү эштәрен дә ҡалдырмайбыҙ, - тип хәл-әхеүәлен бер тынала бәйән итә көбөләге һаумал ҡымыҙҙы ара-тирә бешеп торған Йәмилә.\nАяғың тәп итмәһә, ауыҙың сәп итмәй – ошоно белә Көнәфиндар һәм йәйҙең һәр сәғәтенән файҙаланып ҡалырға тырышалар.


Материалы за Ғинуар 2014 года » Башҡортостан гәзите\nСәнғәтле милләт — илдә зиннәт\nМәҙәниәт һәм әҙәбиәт // 31-01-2014, 16:14\nСибай концерт-театр берекмәһе һәм Учалы муниципаль филармонияһы төбәктә Мәҙәниәт йылын берлектәге үҙенсәлекле концерт программаһы менән асып ебәрҙе. “Планетабыҙ ритмдары” тип исемләнгән ҙур сара ике ҡала тамашасыларына ла рухи байлыҡ, күңел күтәренкелеге, дәрт һәм илһам тулы матур кистәр бүләк итте.\nСибай концерт-театр берекмәһенән Ильяс Сафин сценарий яҙған һәм сәхнәгә ҡуйған концерт программаһы халыҡтар дуҫлығын, сәнғәтебеҙ берҙәмлеген тулы яҡтыртыуы менән иғтибарҙы йәлеп итә. Концерт барышында тамашасылар донъя халыҡтары бейеүҙәрен ҡарап кинәнде, итальян, аргентин, башҡорт, урыҫ, татар телдәрендә яңғыраған аһәңле моң тулҡындарында йөҙҙө. Әйткәндәй, башҡорт, татар, урыҫ, молдован, ҡалмыҡ, йәһүд, сиған, һинд һәм башҡа халыҡтар бейеүҙәре үҙҙәренә генә хас дәртлелек, саялыҡ һәм сәмлелек менән дә, милли колоритлы сәхнә кейемдәре менән дә һәр кемдә һоҡланыу тыуҙырғандыр. Һәр сығыш дәррәү алҡыштар, ҡеүәтләү ауаздары менән оҙатылды, артистарға гөлләмәләр бүләк ителде. Учалы таланттары йәшлек дәрте һәм ихласлығы менән алдырһа, сибайҙар үҙҙәренең бай тәжрибәһе, рухлы булыуы менән ихтирам яуланы.\nЫшаныстан яралған изге ер\nЙәмғиәт, Иман // 31-01-2014, 16:11\n"... Унда барған кеше имен булыр"\nИбраһим ғәләйһис-сәләм Хоҙайҙың яратҡан пәйғәмбәре булған, шуға күрә лә Хаҡ Тәғәлә уға ниғмәтте лә, һынауҙы ла күп ебәргән.\n...Балалары булмағас, иренең нәҫеле өҙөлөү ихтималлығына эстән ҡайғырып йөрөгән ҡатыны Сара уға бер көн: "Пәйғәмбәрһең, тамырың һаҡланырға тейеш. Баланы һиңә, бәлки, берәй йәш ҡатын табып бирер", — тип тәҡдим итә һәм Һәжәр исемле һылыу ҡыҙ менән никах уҡытырға өгөтләй башлай. Был һүҙҙәрҙе кире ҡаҡмаған Ибраһим ғәләйһис-сәләмдең икенсе ҡатынынан улы тыуа. Балаға Исмәғил тип исем ҡушалар.\nӘммә пәйғәмбәрҙең бәхете оҙаҡҡа бармай: Сараның күңеле көнсөллөк утында яна башлай. "Һәжәрҙе балаһы менән бергә сүллеккә алып барып ташла! — тип бойора ул бер көндө иренә. — Улар араһында йәшәй алмайым!"\nҠурай моңо өҙөлмәһен\nЙәмғиәт, Иман // 31-01-2014, 16:05\n“Күктә лә, Ерҙә лә Аллаһ Тәғәлә өсөн йәшерен бер ни ҙә юҡ: барыһы ла изге Китапта теркәлеп бара”.\n“Ән-Нәмл”, “Ҡырмыҫҡа” сүрәһенән.\n— Бәләкәй саҡтан ҡурай уйнарға өйрәнергә теләгем ҙур булды. Өлкән йәштә лә был хыялым тынғы бирмәй. Уны ағымдағы йылдың Мәҙәниәт йылы тип иғлан ителеүе тағы ла көсәйтеп ебәрҙе. Ошо йәһәттән, Нурмөхәмәт хәҙрәт, һеҙгә һорауым бар: ҡурай уйнауға Ислам диненең ҡарашы нисек?\nКом: 0 // Уҡынылар: 1103 тапҡыр // Тотош уҡырға\nЙәмғиәт // 31-01-2014, 16:02\nКом: 1 // Уҡынылар: 1418 тапҡыр // Тотош уҡырға\n«Кеше булһын затығыҙ!»\nЙәмғиәт // 31-01-2014, 15:56\nТөрлө халыҡ – төрлө холоҡ тигәндәй, баҫалҡы, күркәм, йә иһә тиҫкәре, насар, яман ҡылыҡлы һәм ғәҙәтле кешеләр була. Ғалимдар нарыҡлауынса, холоҡ-фиғел — кешенең тәбиғәтендә сағылған рухи һәм психик үҙенсәлектәр. Нәҡ шулайҙыр. Ололар аҡылынса, ағас емешенән, әҙәм ҡыланышынан билдәле; холоҡлоноң күңеле хуш, холоҡһоҙҙоң – буш; күңеле киңдең донъяһы киң, ҡартына ла, йәшенә лә.\nКом: 1 // Уҡынылар: 1643 тапҡыр // Тотош уҡырға\nЮғары исемде шулай аҡлайҙар!\nБелем һәм тәрбиә // 31-01-2014, 15:53\nРеспубликабыҙ мәктәптәрендә, урта махсус белем биреү учреждениеларында осор һулышын тойоп, уҡытыу һәм тәрбиә өлкәһендә киң тарала барған заманса педагогик технологияларҙы үҙләштереп, дәрестәрендә әүҙем ҡулланған уҡытыуҙың кимәлен һәм сифатын күтәреү менән янған педагогтар байтаҡ. Быға ошо көндәрҙә Башҡортостандың Мәғарифты үҫтереү институтында уҙған сарала — уҡытыусы-тикшеренеүселәр, уҡытыусы-оҫталар асыҡланған республика конкурсында — йәнә бер тапҡыр инандыҡ.\nЕсемеңде асыр исемең (Т-У-Ү-Ф)\nЙәмғиәт // 31-01-2014, 15:49\nТабип // Табиб ғәр. — дауалаусы, доктор\nТажи ғәр. — тажлы\nТаип ғәр. — һәйбәт, шәп кеше; тәүбә итеүсе\nТаипхәже // Таипхәжи ғәр. — таип+хәже; һәйбәт кеше; тәүбә итеүсе\nТаир ғәр. — юғары осоусы ҡош; ҡоштар\nТаймас // Таймаҫ бор. баш. — таймаҫ, тайпылмаҫ, ныҡ\nТайсы бор. баш. — 1. "тай" һүҙенән (йорт хайуандары, төрлө йәнлек исемдәрен балаларға ҡушыу йолаһы төрки халыҡтарҙа борондан булған); 2. боронғо төрки халыҡтарҙа титул, дәрәжә атамаһы булараҡ ҡулланылған һәм "өлкән тәрбиәсе, остаз; атаҡлы, билдәле кеше" тигән мәғәнә биргән\nТайфур фарс. — ҡош\nКом: 0 // Уҡынылар: 1102 тапҡыр // Тотош уҡырға\nЗиһендәрҙе таңдай нурланы\nЙәмғиәт // 31-01-2014, 15:39\n“Башҡортостан” гәзитенең һәр йома һанында “Шәхес танытмаһы” тигән рубрика донъя күрә. Ундағы мәғлүмәт “Башҡорт исемдәре” китабынан (авторҙары — Т.Х. Кусимова һәм С.Ә. Бикҡолова) алына. Халҡыбыҙ өсөн был күптән кәрәк ине, сөнки китап һәр кемдең ҡулында юҡ, ә “Башҡортостан”дың йома һаны өйҙәргә аҙна һайын килә. Ғөмүмән, балаға дөрөҫ, мәғәнәле исем һайлау — ифрат ҙур, мөһим эш. Ғәзизеңә, йомғаҡтай ғына йомарламыңа яратып ҡына өндәшерлек яғымлыһы кәрәк. Шуныһы һөйөнөслө: һуңғы йылдарҙа йәштәр араһында балаларына башҡорт исемен ҡушыу киң тарала башланы.\nМин далаңа һинең йәнә килдем…\nКроссвордтар // 31-01-2014, 15:35\n1. Өфө ҡала мәҙәниәт һарайындағы концерттар ваҡытында йыш ҡына осоп йөрөй торған йән эйәһе. 2. Спиннинг нимә ул? 3. Шәриғәтле дин. 4. Тамуҡ өҫтөнән үткән күпер. 5. Ирҙе “үлтермәҫ” дарыу үләне. 6. Ҙур ҡырылыш. 7. Кем ағас үҫтереү менән шөғөлләнә? 8. Пегас “көтөүлеге”. 9. Өй эсендәге бөтә булған кәрәк-яраҡ. 10. “Үрә тора” алған ағза. 11. Ике тәкә һөҙөшә, мөгөҙө ҡалай килешә. 12. Ағастарҙы бәҫ ҡаплаһа – һыуыҡҡа, (…) төшһә – йылыға. 13. (…) дүрт аяғын ҡалтыратһа, һалҡын булыр. 14. Ҡарағастың “һуты”. 15. Һаҡау, һаңғырау ҡош. 16. Әгәр ҙә был ағастың осондағы япраҡтары һарғая башлаһа, иртә килә, түбәндәгеләре һарғая башлаһа, һуңлаңҡырай.\n“Һуңлаған бүләк” һөйөндөрҙө\nМәҙәниәт һәм әҙәбиәт, Аҡмулла // 31-01-2014, 15:33\n“Ағиҙел” журналының һәр һаны үҙенең уҡыусыларын яңынан-яңы әҫәрҙәр менән ҡыуандырып тора. Һәр әҫәр — үҙе үк фәлcәфәгә ҡоролған бер донъя. Әмир Әминевтең “Һуңлаған бүләк” (2013 йыл, №10) повесын бик ҡыҙыҡһынып уҡып сыҡтым. Автор уны ағаһы рәссам Рәшит Зәйнетдиновҡа бағышлаған.\nБыға тиклем дә Әмир Әминевтең әҫәрҙәрен үҙ итә инем. “Ҡытай-город” исемле повесын мәктәптә бөтә уҡыусылар менән бергәләп өйрәнеп, конференциялар ҙа үткәреп йөрөгәйнек. “Һуңлаған бүләк”тә иһә тормош мәғәнәһе, донъяны танып белеү, ирек, яуаплылыҡ, кеше һәм йәмғиәт, кеше һәм мәҙәниәт, рух ныҡлығы, әхлаҡ, сәнғәтте, матурлыҡты тоя белеү, күреү, зауыҡты үҫтереү кеүек эстетик проблемалар күтәрелә. Минеңсә, әҫәрҙең тәүге юлында уҡ яңғыраған “Ҡайҙан башланды һуң әле барыһы ла?” тигән һорау — алда күҙалланасаҡ барлыҡ проблемаларға илтеүсе ишек.\nКом: 0 // Уҡынылар: 2142 тапҡыр // Тотош уҡырға\nҺиңә биргән инем йөрәкте...\nМәҙәниәт һәм әҙәбиәт, Аҡмулла // 31-01-2014, 15:29\nМинһеҙ башҡа булыр ине\nӘлбиттә, һинең яҙмыш.\nҺин миңә — тәүге мөхәббәт,\nМин һиңә — иҫке таныш.\nБеҙҙең әлеге осрашыу\nЙәйге ҡар төҫлө сәйер.\nҺин миңә — тапҡан хазина,\nМин һиңә — төшкән хәйер.\nМәҙәниәт һәм әҙәбиәт, Аҡмулла // 31-01-2014, 15:26\nҠараштары — ике батырҙа.\nАһ, кемеһе еңер?\nИкенсеһе ергә ятырҙай.\nЯраланған бүре ярһыуылай,\nҒәййәрлеге әллә ҡайнаны,\nӘллә Күктәр ҡыйыулығы өсөн\nЕңеүсе тип уны һайланы!\nЧеркес тәнен аша үткән ҡылыс\nАзов диуарҙарын емерҙе.\nРәсәй сығыр диңгеҙ майҙанына,\nЭҫе саҡта һуғып тимерҙе.\nМәҙәниәт һәм әҙәбиәт, Аҡмулла // 31-01-2014, 15:23\nКом: 0 // Уҡынылар: 1083 тапҡыр // Тотош уҡырға\nАртҡа 1 2 3 4 5 6 7 8 9 10 ... 29 Алға Бит башына\n« Ғинуар 2014 »\nСайт на котором можно скачать кс 1.6, узнать подробнее по ссылке.


Премьер-лига командалары араһында Рәсәй чемпионатының 20-се туры старт алды\nБөгөн «Өфө» клубы Саранск ҡалаһында «Краснодар» командаһын ҡабул итте.\nМәғлүм булыуынса, яҡташтарыбыҙ үҙ майҙанында үткәрергә тейеш уйындарҙы Мордовияның баш ҡалаһында уҙғара. Әйтергә кәрәк, Башҡортостан юлдаш телевидениеһы көйәрмәндәргә оло бүләк яһаны. Сөнки футбол һөйөүселәр был уйынды тура эфирҙа ҡарай алды. Әммә Игорь Колыванов тәрбиәләнеүселәре тоғро дуҫтарын ҡыуандыра алманы. Улар 0-2 иҫәбе менән отолдо. Киләһе турҙы яҡташтарыбыҙ 5 апрелдә Грозныйҙың «Терек» клубына ҡаршы үткәрә.


Өфөлә «Етегән-2020» ғаилә конкурсында ҡатнашыуға ғаризалар ҡабул ителә // Мәҙәниәт | новости башинформ.рф\nӨфөлә «Етегән-2020» ғаилә конкурсында ҡатнашыуға ғаризалар ҡабул ителә\n16:17, 13 января 2020 Мәҙәниәт\nӨФӨ, 2020 йыл, 13 ғинуар. /«Башинформ» мәғлүмәт агентлығы, Ләйлә Аралбаева/.\n2020 йылдың 11 ғинуарынан 25 февраленә тиклем Өфөлә «Етегән-2020» асыҡ республика конкурсы уҙғарыла. Ул «Етегән» республика башҡорт байрамы – 1 мартта билдәләнгән ғаилә, мөхәббәт һәм тоғролоҡ көнө алдынан ойошторола.\nБашҡорт телендә мөхәббәт тураһында шиғырҙарҙы оҫта башҡарыусы;\nБашҡорт телендә мөхәббәт тураһында йырҙарҙы оҫта йырлаусы;\nИң яҡшы башҡорт бейеүе;\nБашҡорт телендә мөхәббәт тураһында иң яҡшы ҡыҫҡа метражлы фильм (5 минуттан ашмаһын);\nБашҡорт телендә иң матур флаерҙар һәм открыткалар;\nМөхәббәт темаһына иң матур фотолар;\nБашҡорт йырына һәм көйөнә «Етегән» байрамына иң яҡшы флешмоб.\nҠатнашыусының ғаризаһы (ғариза формаһы – 1-се ҡушымта) менән конкурс материалдарын 25 февралгә тиклем etegan_2020@mail.ru электрон адресына ебәрергә кәрәк.\nКонкурс йомғаҡтары буйынса жюри һәр номинацияла өс призлы урын билдәләй. Еңеүселәргә һәм лауреаттарға 2020 йылдың 1 мартында дипломдар һәм иҫтәлекле бүләктәр тапшырыла.\nҠатнашыу шарттары менән конкурстың рәсми төркөмөндә танышырға мөмкин.\nТеги: ғаилә, конкурс


Йәнһүрәттә тажлы герой | ГТРК «Башкортостан» — Новости Уфы и РБ\n26 November 2020 — 22:01 ГТРК «Башкортостан»\nКоронавирус тураһында бик күп мәғлүмәт ишетәбеҙ. Был юлы ул йәнһүрәт аша. Өфө ҡыҙы Екатерина КОлязова вирус, уның организмға тәъҫире тураһында анимацион фильм төшөргән. Бының өсөн ҡыҙға бары телефон, пластилин һәм монтаж өсөн компьютер кәрәккән. Таныш булығыҙ, был коронавирус. Уны хәҙер танымаған кеше юҡтыр. .Хатта пластилиндан эшләнгәне лә ысын вирусҡа оҡшап тора. Йәшел, йоморо башлы, таждары ла бар. Өфө ҡыҙы Екатерина Колязова ябай пластилинға йән өргән. Екатерина медицина университетында уҡый. Сәләмәтлек темаһына йәнһүрәт төшөрөргә тип мәктәп йылдарынан уҡ хыялланған. Уҡыу дистанцион рәүешкә күсерелгәс, ваҡыт та, мөмкинлек тә табылған. Пластилин, ватман, телефон. Ҡул осондағы ябай әйберҙәр ярҙамында сәнғәт әҫәре тыуа. Процесс еңелдән түгел, ул байтаҡ ваҡыт һәм түҙемлек талап итә. Бер секундлыҡ хәрәкәттә 20 кадр. 2 минутлыҡ йәнһүрәт өсөн меңдән артыҡ ҡадр эшләргә тура килде, ти йәш мультипликатор. Йәнһүрәт өсөн сеймал әҙер, уны рәткә теҙеп, монтаж эшләргә генә ҡала. Бының өсөн Екатеринаға махсус программа үҙләштерергә тура килгән. Йәнһүрәт сценарийы ябай, әммә тәрән мәғәнәле. Йәш, әле уҡып ҡына йөрөгән табип медицина күҙлегенән барыһын да дөрөҫ һәм кешегә аңлайышлы итеп эшләргә тырышҡан. Вирустың организмға ни рәүешле эләгеп, ағзаларҙы зарарлауын, һөҙөмтәлә кешене юҡ итеүен күрһәтә алған. Шул уҡ ваҡыта ябай гигиена ҡәғиҙәләрен үтәгән осраҡта, һөҙөмтәһе яҡшы булыр ине тигән һығымтаға килә ҡыҙ.Әҙер эше менән ҡәнәғәт Екатерина, Йәнһүрәт тиҙ арала интернет селтәрендә тарала һәм тик ыңғай баһалана. Киләсәктә йәш мультипликатор иң йыш осраған сирҙәр тураһында йәнһүрәт теҙмәһен төшөрөүҙе дауам итергә ниәтләй.


Республика вуздары торлаҡ-коммуналь хужалыҡ өлкәһенә белгестәр әҙерләйәсәк // Иҡтисад | новости башинформ.рф\nРеспублика вуздары торлаҡ-коммуналь хужалыҡ өлкәһенә белгестәр әҙерләйәсәк\n10:19, 4 февраля 2011 Иҡтисад\nБашҡортостан Хөкүмәтендә Торлаҡ-коммуналь хужалыҡ өсөн кадрҙар әҙерләү ихтыяжлығы тикшерелде. Вице-премьерҙар Сергей Афонин һәм Зөһрә Рәхмәтуллина етәкселегендә үткән кәңәшмәлә республиканың торлаҡ-коммуналь комплексы өсөн юғары һәм урта махсус белемле белгестәр әҙерләү мәсьәләләре күтәрелде.\nХәтерегеҙгә төшөрәйек, юғары һәм урта махсус уҡыу йорттарында тармаҡҡа квалифицикациялы кадрҙар әҙерләү проблемаһын 28 ғинуарҙа «БР торлаҡ-коммуналь комплексы үҫеше стратегияһы» республика кәңәшмәһендә Башҡортостан Президенты Рөстәм Хәмитов күтәргәйне. Үҙенең доклады сиктәрендә БР торлаҡ-коммуналь хужалыҡ министры Ирек Ялалов был мәсьәлә буйынса тейешле тәҡдимен индерҙе.\nЭш кәңәшмәһендә республика юғары уҡыу йорттары һәм урта һөнәри белем биреү учреждениелары етәкселәре ҡатнашты. Кәңәшмәлә ҡатнашыусылар осрашыу аҙағында торлаҡ-коммуналь хужалыҡ ихтыяждарында юғары һәм урта махсус белем биреү системаһын булдырыу һәм уны үҫтереү мәсьәләләре буйынса берҙәм фекергә килде.\nӘлеге ваҡытта Торлаҡ-коммуналь хужалыҡ министрлығы менән был программаның стратегияһы һәм уны тормошҡа ашырыу ваҡыты буйынса аныҡ тәҡдимдәр әҙерләнә, тип хәбәр итә БР Торлаҡ-коммуналь хужалыҡ министрлығының матбуғат хеҙмәте.\nТеги: торлаҡ-коммуналь хужалыҡ, бр хөкүмәтендә, кадрҙар


Беҙҙең төҙөүселәрҙең программаға инә алмауы ихтимал » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иҡтисад » Беҙҙең төҙөүселәрҙең программаға инә алмауы ихтимал\nБөгөн Республика йортонда Башҡортостан Башлығы вазифаһын ваҡытлыса башҡарыусы Радий Хәбиров “Төҙөлөш сәғәте” тәртибендә ултырыш үткәрҙе.\nБилдәле булыуынса, 12 февралдә уҙған Дәүләт советы президиумы кәңәшмәһендә торлаҡ төҙөлөшө һәм уңайлы ҡала мөхите мәсьәләләре тикшерелгәйне. 1 июлдән тармаҡта проектлы финанслауҙың яңы схемаһы эшләй башлаясаҡ. Шул уҡ ваҡытта Башҡортостандағы күп төҙөлөш ойошмаларының теге йәки был критерийҙар буйынса был программаға инә алмауы ихтимал. Ошоно күҙ уңында тотоп, төҙөүселәр менән берлектә фекер алышыу, тейешле методик ярҙам күрһәтеү мөһим.\n– Торлаҡ төҙөргә кәрәк, маҡсатлы күрһәткестәрҙе берәү ҙә юҡҡа сығармаған, – тине Радий Хәбиров. – Төҙөүселәр менән һөйләшеү башлауҙы һорайым. Шулай уҡ финанс институттары эшенә иғтибарлы булырға кәрәк – банкирҙар беҙҙең төҙөүселәргә кәрәгенән артыҡ талаптар ҡуймаһын.\nБашҡортостан Төҙөлөш һәм архитектура буйынса дәүләт комитеты рәйесенең беренсе урынбаҫары Григорий Невоструев проблемалы объекттар төҙөлөшөн тамамлау һәм өлөшсөләр менән хеҙмәттәшлек буйынса юл картаһы үтәлгәне тураһында хәбәр итте.\nТөбәк етәксеһе һәр объект буйынса аныҡ һәм тормошҡа ашырлыҡ юл карталары булдырылырға тейешлеген билдәләне.\n– Схемаларҙы 1 мартҡа әҙерләргә һөйләшкәйнек. Эш күләменең ҙурлығын аңлайым. Кәрәк икән, билдәләнгән ваҡытты оҙайтырға мөмкин, әммә проблеманы хәл итеү варианттары аныҡ булһын, – тине Радий Хәбиров һәм киләһе ултырышта юл карталарының әҙерлеге буйынса отчет бирергә ҡушты.\n100 йыллыҡҡа – төп ун төҙөлөш 22.03.2019 // Иҡтисад\nОло байрам айҡанлы төбәктә 102 яңы объект төҙөлә. Был проект “Республиканың 100 йыллығына – 100...\nХеҙмәт батырҙары һынатмай 22.03.2019 // Иҡтисад\nТөбәктең “Шаранагрогаз” йәмғиәте — хәҙерге технологиялар нигеҙендә ныҡлы етештереү базаһына эйә...\nCибайҙа етештерелгән ризыҡ тәмле лә, сифатлы ла 22.03.2019 // Иҡтисад\nӨҫтәлде байрам табындарын колбаса һәм колбаса ризыҡтарынан тыш күҙ алдына ла килтереп булмай....\nСыр һәм логистик үҙәк булырмы? 21.03.2019 // Иҡтисад\nБөгөн Иглин районында тәүге “Инвестиция сәғәте” үтте....\nТаныш һөт ризыҡтары йәнә магазинға сығасаҡ 21.03.2019 // Иҡтисад\nБашҡортостандың Арбитраж суды һалым хеҙмәтенең “Саҡмағош һөт заводы” яуаплылығы сикләнгән...


15 октябрҙә Башҡортостан Башлығы вазифаһын ваҡытлыса башҡарыусы Радий Хәбиров республика Хөкүмәтендә оператив кәңәшмә уҙғарҙы. Унда төбәктең социаль-иҡтисади үҫеше, транспорт һәм социаль инфраструктура, һаулыҡ һаҡлау мәсьәләләре ҡаралды.\nАтап әйткәндә, республика етәксеһе Өфө ҡалаһында йәмәғәт транспорты һәм законһыҙ автобус маршруттарын хеҙмәтләндереү өлкәһендә иғтибарҙы көсәйтергә саҡырҙы.\n– Күпме ваҡыт талап ителә? Мин халыҡҡа башҡа рөхсәтһеҙ эшләгән водителдәр булмаясағын белдерҙем, – тине Радий Хәбиров Өфө ҡала хакимиәте башлығы вазифаһын ваҡытлыса башҡарыусы Салауат Хөсәйеновҡа.\nШулай уҡ яңы төҙөлгән биҫтәләр халҡы өсөн социаль инфраструктура объекттары етешмәүе хаҡында ла һүҙ барҙы. Башҡортостан Башлығы вазифаһын ваҡытлыса башҡарыусы әйтеүенсә, поликлиникалар һәм башҡа социаль объекттар төҙөлөшөнә инвесторҙар ҙа үҙ өлөшөн индерергә тейеш. Илдең алдынғы төбәктәрендә был – ғәҙәти ғәмәл.\nКәңәшмәлә һаулыҡ һаҡлау өлкәһендәге етешһеҙлектәр төп темаларҙың береһенә әүерелде. Радий Хәбиров онкология һәм кардиология диспансерҙарының яңы биналар төҙөлөшөн оҙаҡҡа һуҙмаҫҡа ҡушты. Бынан тыш, медицина кадрҙарына ҡытлыҡ, халыҡтың ташламалы категориялары өсөн дарыуҙар һатып алыу мәсьәләһе тикшерелде.\n– Күп кенә төбәктәр өсөн педиатрҙар, отоларингологтар, невропатологтар етешмәүе – ғәҙәти күренеш. Был аңлашыла, әммә ошо мәсьәлә менән шөғөлләнергә кәрәк, – тине Радий Хәбиров. – Электрон почтаға кешеләрҙең тәүлектәр, аҙналар дауамында табипҡа эләгә алмайынса үлеүе тураһындағы хәбәрҙәр килә икән, был – енәйәтселек.\nКәңәшмә аҙағында төбәк етәксеһе яуаплыларға мәсьәләләрҙе ваҡытында хәл итеү буйынса тейешле саралар ҡабул итеү тураһында күрһәтмәләр бирҙе.


Мул сәскәле тормош\n22 Ноябрь 2019, 16:55\n- Гөлдәрем ҡайһылай матур итеп сәскә атҡан! Тәҙрә төптәренең йәмлелеге! Ҡана, фотоға төшөрөп, ҡыҙҙарыма ебәрәйем әле, бергәләп һөйөнәйек, – тип Клара Йәмил ҡыҙы телефонына үрелде.\nБер нисә минуттан сағыу фотолар Өфөгә һәм Мәскәүгә осто. Аҙыраҡ торғас, балаларынан хәбәрҙәр яуа башланы: “Әсәй, мин һине яратам”, “Һағындым, әсәй”, “Әсәй, һин донъябыҙ йәме”.\nБына бит, яңы тыуған һәр көндө, тыныс тормошто, хатта бәләкәй генә сәскәне лә Хоҙай бүләге тип таныһаң, бәхет ишәйә лә китә. Үҙенең, яҡындарының күңел күген яҡтырта һәм булғанына шөкөр итә белмәһә, ауыр юғалтыуҙар, һынауҙар алдында бөгөлөп төшмәҫлек көстө әсә йөрәге ҡайҙан табыр ине икән?..\nКлара ханым Баймаҡ ҡалаһында Мәҙинә һәм Йәмил Мәхмүтовтар ғаиләһендә донъяға килә. Ишле ғаиләлә баш бала булыуы уны бәләкәйҙән сыныҡтыра, яуаплы, өлгөр итә. Ике ҡустыһы менән ике һеңлеһен ҡарашыуҙан тыш, уҡыуҙа ла һынатмай – 1-се мәктәпте уңышлы тамалап, техникумда сауҙа хеҙмәткәре һөнәрен үҙләштерә. Хеҙмәт юлын Сибай ҡалаһында башлай, шунда төпләнә. Тормош ҡорорҙай ишен табып, ике балаға ғүмер бирә.\nЫҡсым ғына буйлы йәш ҡатындың өлөшөнә ҡайһы бер әзмәүерҙәй ирҙәр ҙә күтәрә алмаҫтай ҡайғы төшә. Ул тол ҡала. Өйөндә генә түгел, илдә лә тетрәндергес ваҡиғалар бара – үҙгәртеп ҡороуҙар башлана, рухи ҡиммәттәр алмашына, эшһеҙлек киң тарала... Булғанына шөкөр ҡыла белеүе, кешеләрҙең яҡшы яҡтарын ғына күрергә ынтылыуы йәш әсәгә сабырлыҡ өҫтәй. Һатыусы булғас, көндөҙ күмәк халыҡ менән аралашып, михнәттәрҙән онотолоп торғандай була, ә кистәрен, атайһыҙ ҡалған балаларына ҡарап, йөрәге әрней.\nИң ҡараңғы төн дә яҡты таң менән тамамлана. Бар хәленсә донъя йөгөн тартырға тырышҡан ҡатындың уңғанлығына, кешелеклелегенә ситтән һоҡланып йөрөгән Риза Сабирйән улы уға уртаҡ тормош ҡорорға тәҡдим итә. Бына инде утыҙ йылға яҡын Клара Йәмил ҡыҙын ел-дауылдан һаҡлап, ҡәҙерләп кенә йөрөтә, уның таймаҫ таянысына, ышаныслы юлдашына әүерелә. Сирғәлиндәр ғаиләһенә бәхет өҫтәп, йәнә ике сабый донъяға килә. Шулай итеп, гөл-сәскә яратҡан әсәгә Хоҙай сәскәләй наҙлы дүрт ҡыҙ бала насип итә.\nҮҙем юғары белем ала алманым, әммә ҡыҙҙарым уҡыһын өсөн барлыҡ көсөмдө һаласаҡмын, тигән маҡсат ҡуя Клара ханым. Күп физик һәм рухи көс талап иткән һатыу эшенән һуң өйөндә ҡот уйнатырҙай ҡул эштәрен башҡарырға, түрбашта йүгереп йөрөп тәмле ризыҡтар әҙерләргә лә өлгөрә. Ҡатын-ҡыҙҙың тауыҡ сүпләһә лә бөтмәй торған мәшәҡәтенән тыш, һәр балаһының һәләтен үҙ мәлендә күреп, уларҙы түңәрәктәргә йөрөтөүгә ваҡытын йәлләмәй.\nНиндәй генә белемдәр алыуына ҡарамаҫтан, кешенең, тәү сиратта, рухи яҡтан үҫешкән булыуы, тормошта юғалып ҡалмаҫ өсөн хеҙмәтте яратыуы мөһим икәнлеген дә аңлай төплө аҡыллы әсә. Шуға күрә ҡыҙҙарына йорт эштәрен тигеҙ бүлеп бирә, һәр береһенә бишбармаҡ, сәк-сәк, ҡош теле кеүек милли аштарҙы бешерергә өйрәтә. Эш араһында ипләп кенә “Ете ҡыҙ”ҙы көйләп, башҡорт ҡыҙҙарына хас күркәм сифаттар тураһында һөйләй, йә булмаһа, “Саҡ-Суҡ” бәйетен әйтеп, дуҫ-татыу йәшәүҙең оло бәхет икәнлеген аңлатып бара.\nАуылдан Сибайға йомош менән килгән барлыҡ туған-тыумаса Клара менән Риза Сирғәлиндәрҙең өйөнә туҡталырға тырыша. Кешегә яҡты сырайлы булыу, ҡунаҡҡа ҡәҙер-хөрмәт күрһәтеү, ихласлыҡ кеүек сифаттарға балаларын өйрәтмәйҙәр, улар барыһын да үҙҙәре күреп, күңелдәренә һеңдереп үҫә.\nҺөйөүгә төрөнөп, йылы ғаилә усағында наҙланып буй еткергән ҡыҙҙар ата-әсәһенең ышанысын аҡлай. Барыһы ла бер түгел, хатта икешәр юғары белем алыуға өлгәшә. Балаҡайҙарының татыулығына, бер-береһе өсөн өҙөлөп тороуына, мөһим эштәрҙе бергә килешеп башҡарыуына ҡыуана әсә йөрәге.\nҒүмер гел шулай шатлыҡтарҙан ғына торһа икән ул... Клара Йәмил ҡыҙының тормош баҡсаһын йәмләп, уны бәхет, мәғәнә менән тултырып үҫкән ғәзиздәрҙән-ғәзиз дүрт сәскәһенән өсәү генә тороп ҡала. Өлкән ҡыҙы юл-транспорт фажиғәһендә һәләк булғандан һуң, яҡындары әйтеүенсә, әсәнең һағышлы күҙҙәренә ҡарауы ҡыйын була. Ошондай хәлдә лә сабырлы ҡатын үҙен ҡулда тота, ғаиләһен тынысландырырҙай һүҙҙәр таба, ҡайғынан арынырға ярҙам итә.\nӘсәй булыу – бик яуаплы, ауыр, шул уҡ ваҡытта ҙур бәхет килтереүсе хеҙмәт ул. Шуныһы мөһим: балалары үҙ аллы йәшәй башлағандан һуң да әсә кешенең бурыстары бөтмәй, киреһенсә, ейән-ейәнсәрҙәренең күңелле мәшәҡәттәре менән тулылана. Клара Йәмил ҡыҙының да балалары, әленән-әле шылтыратып, кәңәш һорай йә күңелен, эс серҙәрен бушата. Һәр береһенең кисерештәрен үҙенең сабыр йөрәге аша үткәреп, бай тормош тәжрибәһе йыйған аҡыл бизмәнендә үлсәп, хәстәрлекле әсә ҡыҙҙарына һәр саҡ дөрөҫ йүнәлеш бирә.\nҒәзиз балалары һынатмай, уңыштары менән һөйөндөрөп тора. Сәкинә ҡыҙы Өфөлә йәшәй, Әбйәлил районы егете Юлай Муллахмәтов менән ике ҡыҙ үҫтерәләр.\nБәләкәйҙән бейергә яратҡан Ғәлиәһе “Байыҡ – 2017” башҡорт бейеүен башҡарыусыларҙың республика телевизион конкурсында беренсе урынды алды. Уның “Яусы” бейеүенә берәү ҙә битараф ҡалмағандыр. Яусы образының уңышлы килеп сығыуында, һис шикһеҙ, Клара Йәмил ҡыҙының да өлөшө бар. Фәҡәт ул ҡыҙҙарына ҡаршылыҡтар алдында ҡаушап ҡалмаҫҡа, тәүәккәл, сос булырға өйрәтте бит. Быйылғы йәйҙә Ғәлиә ҡыҙы Заһир исемле Ейәнсура егетенә кейәүгә сыҡты. Йәштәр туйҙарын тирмә ҡороп, милли кейемдәр кейеп, халҡыбыҙ йолаларына таянып үткәрҙе. Улар Өфөлә төпләнергә ҡарар иткән. Ғәлиә баш ҡалалағы ҡунаҡханаларҙың береһендә СПА-салон мөдире булып эшләй.\nИң кесе ҡыҙы Зәлиә Мәскәү ҡалаһын һайлаған. Ҡыҙғынаһын алыҫҡа ебәрергә ҡыҙғанһа ла, ниәтенә ҡаршы торманы. Кинйәкәйе эшендә уңыштар яуларға ла өлгөргән – төҙөлөш компанияһы директоры урынбаҫары вазифаһын башҡара.\n“Әсәй, беҙ үҫкәндә үҙең өсөн ял итергә бер генә минутың да булманы. Һәр беребеҙгә ваҡытыңды, һөйөүеңде тигеҙ бүлдең. Хәҙер үҙеңә ҡәҙер-хөрмәт күрһәткебеҙ килә”, – тип өҙөлөп тора ҡыҙҙары. Йыл һайын әсәләрен йә Мәскәү, Ҡазан ҡалаларына, йә Берләшкән Ғәрәп Әмирлектәренә сәйәхәткә алып сығалар. Ғаилә байрамдарын үткәреү, туғандарҙы саҡырып аят уҡытыу, ҡышҡылыҡҡа йәшелсә тоҙлау, ҡайнатма әҙерләү кеүек оло-ғара мәшәҡәттәрҙе лә ҡыҙҙар күптән үҙ өҫтөнә алған.\n“Әсәйебеҙ һоҡланғыс кеше. Элекке хеҙмәттәштәре, дуҫтары һәм күршеләре уны ихтирам итә, йыш ҡына кәңәш һорап киләләр. Барыһын да тыңлап, тел менән дә, кәрәк саҡта эш менән дә ярҙам итеп ебәрә. Шуға күрә ҡәҙерлебеҙ менән ғорурланабыҙ. Берәйһе беҙҙе әсәйебеҙгә оҡшатһа, шуны оло баһа тип ҡабул итәбеҙ”, – ти Сәкинә, Ғәлиә һәм Зәлиә.\nҠатын-ҡыҙҙың булмышы шундай – уның күңеле һәр саҡ кемдер хаҡында хәстәрлек күреүҙе талап итә. Йән йылыһы, наҙы менән уртаҡлашмаһа, үҙе лә сәскә атыуҙан туҡтай, гүзәллеген юғалта башлай. Клара Йәмил ҡыҙы ла күңел йылыһын бүлешмәйенсә йәшәй алмай. Ҡыҙҙары таралышып бөткәс, хәҙер ул баҡсаһын бала урынына ҡарай. Ундағы һәр ағас һәм ҡыуаҡ, һәр сәскә хужабикәнең наҙына төрөнгән. Баҡсаһы ла уға йыл мул уңыш менән яуап бирә.\nШулай ҙа бөгөнгө тормошоноң иң татлы мәлдәре – ейәнсәрҙәре Сәфинә менән Сәлиәнең ҡунаҡҡа ҡайтҡан саҡтары. Тиктормаҫ ҡыҙҙар ыңғайына баҫтырыш уйнап, һырғалаҡтан шыуып, ҡабаттан йәшәргәндәй була. Ҡасандыр ҡыҙҙарын тәрбиәләгән кеүек, хәҙер ейәнсәрҙәренә ололарҙы ололарға, сабыр булырға, туғанлыҡ ҡәҙерен белергә өйрәтә.\nӘсә кеше милләт киләсәген тәрбиәләй, тип юҡҡа әйтмәгәндәр. Күмәк бала табыуҙан ҡурҡмаған, уларҙы халҡыбыҙ аҡылына таянып тәрбиәләгән әсәләр күберәк булһа, Башҡортостан да аҫыл ул һәм ҡыҙҙарға бай Гөлбостанға әүерелер.


2 Февраль , 18:55\n19 февралдә Сибай ҡалаһының Төйәләҫ ҡасабаһында «Ирәндек» башҡорт тоҡомло аттарҙы һаҡлау һәм үҫтереү буйынса хәйриә фонды «Тай-Тулаҡ» тип аталған конкурс уҙғара. Сара Рәсәйҙең 1812 йылғы Ватан һуғышында еңеүгә 210 йыл тулыуға арнала.\n- Француздар «Төньяҡ амурҙары» тип йөрөткән башҡорт атлылары Наполеон ғәскәрҙәрен еңеүгә ҙур өлөш индергән. Беҙҙең конкурстың маҡсаты - башҡорт атлыларының ҡаһарманлығын данлау ғына түгел, шулай уҡ үҙҙәренең сыҙамлылығы һәм талымһыҙлығы менән дан тотҡан башҡорт тоҡомло аттарға ла ихтирам күрһәтеү, - тип һөйләне конкурсты ойоштороусы Алмас Шөгөров.\nСанитар талаптарға ярашлы, конкурста тик ун команда ҡатнаша ала. Ойоштороусылар Урал аръяғының бөтә райондарына ҡатнашырға саҡырыу ебәргән. Ғәҙәттә, һәр командала өсөшәр кеше булырға тейеш. Уларға һыбай йөрөргә өйрәтелмәгән атты ҡороҡлап, уны эйәрләргә һәм мөмкин тиклем оҙағыраҡ һыбай йөрөргә кәрәк буласаҡ.


Үҙәк һайлау комиссияһы студенттар һәм аспиранттар араһында үткәргән конкурсҡа йомғаҡ яһаны\nБындай үҙенсәлекле ярыш Һайлау ҡанундарын халыҡтың киңерәк ҡатламына еткереү өсөн ойошторола.\nМаҡсат бер - һайлау кампанияһында ҡатнашыуға мөмкин тиклем күберәк кешене йәлеп итеү.Халыҡ менән туҡтауһыҙ эш алып барыуҙы Үҙәк һайлау комиссияһы үҙенең төп бурыстарының береһе итеп һанай.\nҺайлау хоҡуғы, һайлау процесы тигән темаларға үткән конкурста йәштәр теләп ҡатнаша. Унда баш ҡаланың ғына түгел, уның төрлө төбәгендәге юғары уҡыу йорттары студенттары һәм аспиранттары бар.\nКонкурс темалары тәү ҡарашҡа ирекле күренһә лә, уларҙың тик һайлауҙар темаһына ғына ҡағылышлы булырға тейешлеге төп шарт.\nБДУның Сибай филиалы студенты Динара Әхмәтйәнова конкурс эше итеп «Һайлауҙарҙа мәғлүмәт технологиялары» тигән тема алған. Икенсе урынды алған ҡыҙға диплом һәм 5 мең премия тапшырылды. Буласаҡ юрист Дамир Ишембаев «Республика, Өлкә етәкселәрен һайлау» тигән теманы үҙ иткән.\n14 сентябрҙә республика етәксеһе менән бер рәттән район-ҡала советтарына һәм Дәүләт Йыйылышы-Ҡоролтай округтарының береһендә һайлауҙар үтә. Әлеге мәлдә участок һайлау комиссиялары тулы ҡеүәткә тиерлек эшләй.\nҮҙәк һайлау комиссияһы 3 миллион 69 мең кешенән торған исемлек төҙөгән. Ошо күп һанлы һайлаусылар менән эш «тынлыҡ көнө» еткәнсе, йәғни һайлауҙар башланырға бер көн ҡалғансы эшләйәсәк.


Тәүлек эсендә Ағиҙел йәнә 37 сантиметрға күтәрелде // Йәмғиәт | новости башинформ.рф\nТәүлек эсендә Ағиҙел йәнә 37 сантиметрға күтәрелде\n10:33, 20 апреля 2017 Йәмғиәт\nТәүлек эсендә Ағиҙел йәнә 37 сантиметрға күтәрелде Фото: Олег Яровиков\nӨФӨ, 2017 йыл, 20 апрель. /«Башинформ» мәғлүмәт агентлығы, Дарья Петрова/. Өфөлә йылғаларҙың күтәрелеүе дауам итә. Башҡортостандың гидрометеорология һәм тирә-яҡ мөхит мониторингы идаралығы мәғлүмәттәре буйынса, Ағиҙел йылғаһының кимәле тәүлек эсендә 37 сантиметрға артҡан. Республиканың төп һыу артерияһының кимәле Дуҫлыҡ монументы эргәһендә 433 сантиметрға еткән. Шакша яғында Ҡариҙел йылғаһы – 373 сантиметрға (+31 см) хәтлем, Бочкарев ауылы тирәһендә Дим йылғаһы 449 сантиметрға (+14 см) тиклем күтәрелгән. Бөтә кимәлдәр ҙә гидропост нуленә ҡарата бирелгән.\n«Ташҡын» («Половодье») бүлегендә һуңғы аҙнала һыу кимәленең нисек артыуы менән танышырға һәм уҙған йылдағы мәғлүмәттәр менән сағыштырырға мөмкин.\n2017 йылға фараздарҙы, һыу баҫыуы ихтималлығы булған урындарҙы һәм белгестәрҙең аңлатмаларын «Башинформ» мәғлүмәт агентлығының махсус проектында ҡарағыҙ.


Туймазы районында «Раймантау моңдары» гармунсылар, баянсылар һәм талъянсылар конкурсы үтте\nТуймазы районы башҡорттары һәм район хакимиәтенең мәҙәниәт бүлеге менән берлектә тәүге тапҡыр ойошторолған конкурста ҡырҡтан ашыу кеше ҡатнашты. Бәйге шарттары буйынса йәш буйынса сикләү ҡуйылманы.\nГармунсыларҙың иң йәше 12, иң олоһо 90 йәштә ине. Ойоштороусылар билдәләүенсә, гармунсылар әҙерлекле килгән. Конкурс һуңғы йылдарҙа онотола башлаған гармун, талъян моңдарын тергеҙеү маҡсатын тормошҡа ашыра.\nИжадсылар араһындағы ярыш үҙенә күрә бер байрамға әүерелде. Райман ауылы мәҙәниәт йортонда көнө буйы гармун, баян һәм талъян моңдары яңғырап торҙо. Тәүгә уҙғарылыуына ҡарамаҫтан, жюри билдәләүенсә, конкурс юғары кимәлдә үтте. Уны киләсәктә төбәк-ара кимәлгә күтәреү бурысы тора.


Орлоҡ — версиялар араһындағы айырма — Башҡорт Википедияһы\nОрлоҡ — версиялар араһындағы айырма\n20:38, 25 ғинуар 2020 версияһы\n3 байт алынған , 1 год назад\n03:39, 29 март 2016 версияһы (төҙәтеү)\nә (→Орлоҡтарҙың һулауы)\n20:38, 25 ғинуар 2020, ағымдағы версия (төҙәтеү) (кире алырға)\nDannyS712 (әңг. | өл.)\n== Ике өлөшлө үҫемлектәр орлоғоноң төҙөлөшө ==\nФасоль орлоғоноң төҙөлөшө менән танышайыҡ. Фасолдең орлоҡтары эре. Орлоҡтоң бер яғы көмрө, икенсе яғы батынҡы була.\nОрлоҡ тыш яҡтан шыма ялтыр ҡабыҡ менән ҡапланған. Ул орлоҡто артыҡ ныҡ кибеүҙән һәм зарарланыуҙан һаҡлай.\n== Бер өлөшлө үҫемлектәр орлоғоноң төҙөлөшө ==\nҠыяҡлы иген(бойҙай, арыш, кукуруз) орлоҡтарының. төҙөлөшө башҡаса. Бойҙайҙың ҡоро емешен — бөртөксәһен тикшереп ҡарайыҡ. Бойҙайҙың оҙонса бөртөксәһе тыш яҡтан алтын төҫөндәге һары тиресәле емеш тышсаһы менән ҡапланған. Ул тышса орлоҡ ҡабығына шул тиклем ныҡ йәбешеп үҫкән, уны орлоҡтан айырып алыу мөмкин түгел.\nӘгәр бойҙай бөртөксәһен буйға киҫеп ҡараһаҡ, бөртөксәлең күп өлөшөн он һымаҡ эндосперм тәшкил иткәнен күрербеҙ; уның күҙәнәктәре туҡлыҡлы матдәләрҙән тора.\n== Орлоҡтарҙың шытыуы ==\nБәбәге тере булған орлоҡтар ғына шыта һәм яны үҫемлеккә башланғыс бирә ала. Бәбәк ҡоротҡос бөжәктәр йәки үңәҙ бәшмәктәренең зарарлауынан, һаҡлаған саҡта ныҡ кибеүҙән йәки башҡа сәбәптәрҙән һәләк булыуы ихтимал. Ҡайһы саҡта бәбәк орлоҡтарҙың үтә оҙаҡ һаҡланыуынан да һәләк була. Бәбәктәре һәләк булған орлоҡ шытымһыҙға әйләнә, йәғни шытып сыға алмай.\nОрлоҡ шытып сығыуҙан элек бүртә. Орлоҡтоң эсенә ингән һыу уны бүрттерә. Шытымлы орлоҡтар ҙа, шытмай торғандары ла бүртә. Шытымһыҙ орлоҡтар бүртәләр ҙә серейҙәр, шыта торғандары — шыта. Мәҫәлән, фасоль орлоғо шытҡанда ҡабығы ярыла һәм бәбәк тамырсаһынан йәш тамыр үҫеп сыға. Ул бик тиҙ үҫә һәм тупраҡҡа нығына. Шунан һуң бәбәк һабаҡсаһы үҫә башлай, ул тупраҡ өҫтөнә орлоҡ өлөшө һәм бөрөсә ебәрә. Бөрөсәнән фасолдең япраҡтары менән ер өҫтө һабағы үҫеп китә. Борсаҡтың һәм ҡайһы бер башҡа үҫемлектәрҙең орлоҡ өлөшө тупраҡ аҫтында ҡала . Ер өҫтө үрендеһе бәбәк бөрөсәһенән үҫеп китә.\nhttps://ba.wikipedia.org/wiki/Махсус:Сравнение_версий/930749 ҡабул ителгән


Ил сиген һаҡланы Рамаҙан\n23 Февраль , 13:35\nКесе сержант Рамаҙан Вәхитов уҙған йылдың декабрендә генә әрме сафынан ҡайтты. Һалдат Алыҫ Көнсығыштың Приморье крайы Сергеевка ҡасабаһындағы артиллерия ғәскәрҙәренең 75234-се хәрби часында срочный хеҙмәтен тултырған. --Армия—һәр ир-егет үтергә тейешле тормош мәктәбе. Ул егеттәрҙе тәртипкә, хәрби хеҙмәткә әҙер улырға, яҡындарыңдың, тыуған ереңдең ҡәҙерен белергә өйрәтә,--ти Рамаҙан.—Мин Өфөнән ары киткәнем юҡ ине. Бына бит Алыҫ Көнсығышты ла күрҙе был баш! Башта, әлбиттә, ауырыраҡ булды, шунан өйрәндем, ҡайтырға ваҡыт еткәндә инде, эх, башҡаса мин бында бер ваҡытта ла килә алмайым, тип дембель етмәҫ борон уҡ армияны һағына башланым. Әрме сафына саҡырылғанда хәрби комиссариатта өс төркөмдәш осраша. Өфөлә иһә Баймаҡ районынан уларға тағы ла--өс, Бөрйәндән бер төркөмдәштәре ҡушыла. Бара-бара уларҙың юлдары аймылыша, ә бына Арсен менән Рамаҙан баштан бер часҡа, бер взводҡа эләгә. Бынан тыш Баймаҡ районының Таһир ауылынан Сынбулат Фазлиәхмәтов, Йомаштан Ғәзиз Алсынбаев, Алғаҙынан Альберт Мөхәмәтйәров, Бөрйәндән Сынбулат Йомағоловтар һалдат һурпаһын бергә эсә.\nРамаҙан сит ерҙә яҡташтары менән бергә булыу күпкә әрме тормошон еңеләтте, тип иҫәпләй. Рәхәтләнеп башҡортса һөйләшеп йөрөүҙәре үҙе ни тора! Сибай егеттәре—Рамаҙан Вәхитов, Арсен Хәсәнов ҡаланың төҙөлөш һәм сервис колледжында иретеп йәбештереүсе һөнәрен бергә үҙләштерә. Диплом алып икеһе ике тарафта алған һөнәрҙәре буйынса тәжрибә туплап та ала. Рамаҙан Баймаҡ ҡалаһының яңы биҫтәһендәге өр-яңы мәктәпте төҙөүгә тос өлөш индерә. Әрме сафына саҡырылғанда хәрби комиссариатта өс төркөмдәш осраша. Өфөлә иһә Баймаҡ районынан уларға тағы ла--өс, Бөрйәндән бер төркөмдәштәре ҡушыла. Бара-бара уларҙың юлдары аймылыша, ә бына Арсен менән Рамаҙан баштан бер часҡа, бер взводҡа эләгә. Бынан тыш Баймаҡ районының Таһир ауылынан Сынбулат Фазлиәхмәтов, Йомаштан Ғәзиз Алсынбаев, Алғаҙынан Альберт Мөхәмәтйәров, Бөрйәндән Сынбулат Йомағоловтар һалдат һурпаһын бергә эсә.\nЯҡташтар, бер йыл эсендә ике тапҡыр полигонда булып, әрме хеҙмәтенең бөтә һынауҙарын үҙ иңендә татып, ир ҡорона инеп, күмәкләшеп күңелле итеп тыуған яҡтарына ҡайтып төшә. Уларҙың һәр ҡайһыһын ата-әсәһе, яҡындары һағынып ҡаршы ала. Әрме берләштергән егеттәрҙең дуҫлығы ғүмерлеккә булһын.\nХәҙер Рамаҙан эшкә төшөү хәстәре менән яна. Һөнәре булғас уға күпкә еңел, әле БашРТС-тың Сибай йылытыу селтәрҙәренә эшкә саҡырғандар. Егеттең хәрби билеты ҡулында, дипломы бар, ата-әсәһе уға шәхси йорт һалыуға ер участкаһы әҙерләгән. Кәләш тапһа, Рамаҙандың донъяһы түңәрәкләнә. Типһә тимер өҙөрлөк егеткә барырға теләүселәр аҙ булмаҫ ул!


Рәсәйҙең Сауҙа-сәнәғәт палатаһы президенты Сергей Катырин менән осрашыу\n26 сентябрҙә «Торатау» конгресс-холында ШОС һәм БРИКС илдәре төбәктәренең V Кесе эшҡыуарлыҡ форумы сиктәрендә Башҡортостан Башлығы Радий Хәбиров Рәсәйҙең Сауҙа-сәнәғәт палатаһы президенты Сергей Катырин менән осрашты.\nЯҡтар уртаҡ хеҙмәттәшлек һәм эшҡыуарҙарға ярҙам сараларын камиллаштырыу тураһында фекер алышты.\n– Рәсәйҙең һәм Башҡортостандың сауҙа-сәнәғәт палаталары араһындағы хеҙмәттәшлек беҙҙең өсөн мөһим әһәмиәткә эйә. Башҡортостан – сәнәғәт үҫешкән төбәк һәм тармаҡты йәнләндереү өсөн беҙ күп көс һалабыҙ, – тине Радий Хәбиров. – Һеҙгә палата тарафынан күрһәтелгән ярҙам һәм Өфөлә үткән форумда ҡатнашыуығыҙ өсөн ҙур рәхмәт.\nСергей Катырин форумды ойоштороу кимәлен юғары баһаланы. Ҡатнашыусылар һанының йылдан йыл артыуын һыҙыҡ аҫтына алды. Быны форумда күтәрелгән һорауҙарҙың көнүҙәк, саҡырылған эксперттарҙың кимәленең юғары булыуы менән аңлатты.